Μια πρόταση για τη μέση εκπαίδευση...\nΑποστολέας Θέμα: Μια πρόταση για τη μέση εκπαίδευση... (Αναγνώστηκε 3537 φορές)\n« στις: Δεκέμβριος 16, 2007, 05:59:56 μμ »\n2. τη σταδιακή κατάργηση των "μεσαζόντων" της εκπαίδευσης. Αυτών δηλαδή που μεσολαβούν μεταξύ Υπουργείου και Σχολείου. Αντικατάστασή τους με την απ’ ευθείας επικοινωνία ΥΠΕΠΘ – Σχολείου. Με 15000 συνδέσεις μέσω διαδικτύου, που κανονικά, υφίστανται ήδη.\n5. Την κατάργηση του «θεσμού» των αποσπάσεων. Υπάρχει η μετάθεση.\nΌποιος θέλει περισσότερα, λέμε τώρα, ας δει την ιστοσελίδα μου:\nΑπ: Μια πρόταση για τη μέση εκπαίδευση...\n« Δημοσιεύτηκε: Σήμερα στις 03:48:37 »\n« Απάντηση #1 στις: Δεκέμβριος 16, 2007, 08:30:23 μμ »\nΕνδιαφέρουσες οι προτάσεις σου, αλλά νομίζω ότι χρειάζονται διευκρινίσεις.\nΣχετικά με την 1: ποιος θα είναι ο φορέας αυτής της λίστας και ποια η περαιτέρω σκοπιμότητά της, πέρα από το προφανές, δηλαδή να γνωρίζουμε πού πήγαν οι γνωστοί μας, να ανακαλύπτουμε περίεργα φαινόμενα σε μεταθέσεις και αποσπάσεις και να γνωστοποιούμε την κατάσταση στα σχολεία μας; Με ποιον τρόπο θα πείσουμε το υπουργείο να αξιοποιήσει τις πληροφορίες για ελλείψεις και ανάγκες;\nΣχετικά με την 2: εννοείς να καταργηθούν οι διευθύνσεις, οι περιφέρειες και τα ποικιλώνυμα γραφεία; Μαζί σου! "Μεσάζοντες" όμως μεταξύ σχολείων και υπουργείου είναι και οι ΕΛΜΕ και η ΟΛΜΕ. Προτείνεις να καταργηθούν και αυτές;\nΣχετικά με την 3: Η ιδέα, θεωρητικά, είναι πολύ καλή. Πρακτικά, όμως, θα πρέπει να πλαισιωθεί και από άλλες αλλαγές στη δευτεροβάθμια και την τριτοβάθμια εκπαίδευση. Αν αφήσουμε το Λύκειο όπως είναι και διατηρήσουμε το καθεστώς των εισαγωγικών εξετάσεων στα πανεπιστήμια όπως έχει, το 13ο έτος θα είναι απλά ένα ακόμα έτος φροντιστηρίων.\nΣχετικά με την 7: Ποια μορφή πιστεύεις ότι πρέπει να έχει η αξιολόγηση και ποιοι θα μας αξιολογούν; Επίσης: αυτήν την ετήσια επιμόρφωση την εννοείς κάτι σαν ΠΕΚ, παράλληλα με τα μαθήματα ή πριν την έναρξή τους και μετά τη λήξη τους; Συμφωνείς να επιδοτείται η επιμόρφωση αυτή και να προβλέπεται αποζημίωση διαμονής και οδοιπορικά;\n« Απάντηση #2 στις: Δεκέμβριος 17, 2007, 06:26:10 μμ »\nΓια κάποια πράγματα που με ρωτάς, αν θέλεις, δες στην ιστοσελίδα μου: http://users.sch.gr/michalisalexakis/protaseis/protasi.htm Απαντώ:\n(1) Φορέας της περίφημης «λίστας», θα ήθελα να είναι το ΥΠΕΠΘ. Ρωτώντας σοβαρά και συντεταγμένα όλους τους εκπαιδευτικούς για μια μελλοντική μεταρρύθμιση, θα αποκτήσει δύο πολύτιμες πηγές πληροφόρησης: τις απαντήσεις μας και εμάς τους ίδιους. Βεβαίως αυτή η «λίστα» πρέπει να είναι προσπελάσιμη από όλους και να ανανεώνεται από εμάς στο τέλος κάθε Ιουνίου. Να είναι κάτι σαν ηλεκτρονική Υπεύθυνη Δήλωση.\nΚύρια χρησιμότητα της «λίστας» θα είναι η εμφάνιση του πραγματικά σπουδαίου έργου πολλών εκπαιδευτικών, που πρέπει να αναδειχθεί. Συχνά κάτω από δύσκολες συνθήκες, που επίσης πρέπει ο κόσμος να μάθει. Όχι τόσο σαν «ατομική δικαίωση», αλλά για την αλήθεια της ιστορίας και για την «κακιά ώρα» που σαν άλλη Ολυμπιακή θα μας απαξιώνει μαζικά η κοινωνία. Γιατί και στην Ολυμπιακή έχει καλούς επαγγελματίες. Αρκετούς. Που σήμερα αδικούνται διπλά…\nΗ διαφανής αυτή «λίστα» είναι μια ακτινογραφία του συστήματος της εκπαίδευσης, φέρνοντας εμάς όλους (από το ΥΠΕΠΘ μέχρι εμένα, τον εκπαιδευτικό στην Κάλυμνο) ενώπιον των ευθυνών μας. Κι αν δεν την ξεκινήσει το ίδιο το Υπουργείο, σκέφτομαι να την …ξεκινήσω εγώ!\n(2) Με ρωτάς επίσης για τους «μεσάζοντες», τους ενδιάμεσους μεταξύ Σχολείου και Υπουργείου. Όχι δεν προτείνω να καταργηθούν τα πάντα, ούτε και ο συνδικαλισμός της εκπαίδευσης. Για να καταργήσεις κάτι, πρέπει να το αντικαταστήσεις με κάτι άλλο. Και πάντως, όχι πριν εμείς οι μόνιμοι (δημόσιοι υπάλληλοι) εκπαιδευτικοί ξεθαρρέψουμε λιγάκι και αρχίσουμε να δηλώνουμε τις προθέσεις και προτάσεις μας ανοιχτά και ενυπόγραφα. Νοιώθω ότι υφίσταται ακόμη ένας φόβος. Λυπάμαι που ένας κλάδος μορφωμένων ανθρώπων χρειάζεται βοσκούς.\n(3) Μεταλυκειακό έτος: Προτείνω τον 13ο χρόνο επειδή τότε τα παιδιά μας, αυτά τα δυστυχή άλογα κούρσας, είναι πλέον ενήλικες, άρα είναι ηθικότερο τότε να «υπογράφουν τη μοίρα τους» κι όχι νωρίτερα. Τέλος, επειδή έτσι ξεκολλά το τέλος του σχολείου από τις εισαγωγικές. Το θέμα βέβαια, είναι δύσκολο και δεν έχω αυταπάτες.\n(7) Ο εκπαιδευτικός αξιολογείται από τα παιδιά, τον εαυτό του, τον γονέα που ενδιαφέρεται, τον συνάδελφο και τον διευθυντή. Σύνολο 5. Από τον εαυτό του θα μπορούσε να αξιολογηθεί και στην περίφημη «λίστα». Όμως, ο δικός μου καημός δεν είναι η αξιολόγηση, αλλά η επιμόρφωση, που διεξάγεται με τρόπο άδικο, ασύμμετρο, αδιαφανή και πρόχειρο. Πιστεύω στις καθαρές εξηγήσεις: Τελευταίο 15ήμερο του Ιουνίου, οι μισοί πάμε σε πανεπιστήμια, βιομηχανίες, μουσεία, συναυλίες, θέατρα, στάδια και όπου αλλού. Το πρώτο 15ήμερο του Σεπτεμβρίου όλοι οι υπόλοιποι μισοί. Έτσι κι αλλιώς, αυτές οι περίοδοι εξαντλούνται σε γραφειοκρατικές «εργασίες». Γυρίζοντας στο Σχολείο, γράφουμε ένα «απόσταγμα» του 15ήμερου, που χαρακτηρίζει τόσο εμάς, όσο και τους επιμορφωτές μας. Όσο για το οικονομικό μέρος, νομίζω πως μέσα σε λογικά πλαίσια πρέπει να το καλύπτει το ΥΠΕΠΘ. Άλλωστε, καλούς δασκάλους δεν θέλει;\nΕυχαριστώ ειλικρινά για το ενδιαφέρον\n« Απάντηση #3 στις: Δεκέμβριος 17, 2007, 09:22:03 μμ »\nΠραγματικά πιστεύεις ότι τους ενδιαφέρει να φτιάξουν την παιδεία και δεν ξέρουν τον τρόπο;\n« Απάντηση #4 στις: Δεκέμβριος 18, 2007, 11:27:04 πμ »\nΠιστεύω ότι τόσο το ΥΠΕΠΘ, όσο και η κοινωνία, επιθυμούν να πάρουν από τη δημόσια εκπαίδευση τα μέγιστα οφέλη καταβάλλοντας το ελάχιστο κόστος. Ας γνωρίζουν πως ένα μίνιμουμ αξιοπρεπές επίπεδο διαβίωσης για εμάς, τους δασκάλους, είναι δείκτης πολιτισμού για όλη τη χώρα\nΑν τους ενδιαφέρει ή αν εκείνοι ξέρουν τον τρόπο, δεν το γνωρίζω. Και για να είμαι ειλικρινής, δεν περιμένω σοβαρές «έξωθεν» λύσεις. Εκείνο που με απασχολεί είναι αν εμείς οι εκπαιδευτικοί έχουμε τη δυνατότητα, με πρακτικές και ρεαλιστικές προτάσεις να γίνουμε λίγο καλύτεροι.\nΕπιμένω στη διαφάνεια, στο νοικοκύρεμα, στη «λίστα». Είναι μια αρχή.\n« Απάντηση #5 στις: Νοέμβριος 28, 2020, 05:24:38 μμ »\n(13 χρόνια μετά, επιμένω: μια πρόταση για ένα καλύτερο σχολείο)\n1. Η ιδέα, το χτίσιμο\nΌταν σκέφτεσαι να χτίσεις κάτι ‘καλύτερο’ συχνά μπαίνεις στον πειρασμό να γκρεμίσεις ό,τι ήδη υφίσταται. Ειδικά όταν το υπάρχον εκπαιδευτικό σύστημα έχει μύρια όσα μειονεκτήματα, με κυριότερο την ανατροφοδότηση-αναπαραγωγή της ασχήμιας του. Δεν σκοπεύω να προτείνω κάτι τέτοιο, καταθέτω προτάσεις βελτίωσής του.\n2. Με τι χτίζεις;\nΑς δούμε τα τρία υλικά που διαθέτουμε για την κατασκευή του ‘βελτιωμένου’ νέου σχολείου.\nΤο Υπουργείο και ο περίγυρός του…\n…επιθυμούν να είναι λαοφιλείς, να ‘βολέψουν κόσμο και καταστάσεις’ και να μην μπουν σε μεγάλα έξοδα. Βασικά, θέλουν να επανεκλεγούν.\n… χωρίζονται σε τρεις μεγάλες κατηγορίες ανάλογα με την σχέση τους με την εκπαίδευση.\nΓ. και οι εκτός δημόσιου σχολείου, δηλαδή όσοι εργάζονται σε ιδιωτικά ή σε φροντιστήρια, είτε τελειώνουν ‘καθηγητικές’ σχολές, πάντως συμμετέχουν στο ‘εκπαιδευτικό γίγνεσθαι’.\n… αφήνω έξω τα δύο κοινωνικά άκρα, αφενός εκείνα των κορυφαίων ιδιωτικών και της ξενόγλωσσης παιδείας και αφετέρου όσα πριν από την ηλικία της 1ης Δημοτικού πουλάνε χαρτομάντιλα στα φανάρια. Αφήνω επίσης έξω και τα παιδιά με ιδιαίτερα θέματα υγείας. Όσα εξαιρώ δεν είναι και λίγα, όμως αναφέρομαι σ’ εκείνα που έρχονται στο Δημόσιο Σχολείο. Τρεις κατηγορίες κι εδώ:\nα. παιδιά από σπίτι που μπορεί και θέλει να σπρώξει\nβ. παιδιά που το σπίτι δεν έχει μεγάλες δυνατότητες\nγ. παιδιά αφημένα στην τύχη τους\n3. Και τώρα, τι; Ποιος;\nΟ Υπουργός θα καλόβλεπε να αφήσει το όνομά του σε μια σπουδαία εκπαιδευτική μεταρρύθμιση. Αρκεί να μην απειλείται η καρέκλα του, η επανεκλογή του και να μην έχει σημαντικό οικονομικό κόστος. Αυτός ο τριπλός συνδυασμός μαζί με μια έλλειψη τόλμης, οράματος και φαντασίας, έχει οδηγήσει σε τόσες μεταρρυθμίσεις-παρωδίες, όπου τελικά άλλαζαν μόνο κάποιοι τίτλοι, ταμπέλες και σφραγίδες. Εδώ κάτι πρέπει να γίνει αλλιώς. Θα επανέλθω.\nΤους εκπαιδευτικούς τους αφήνω για το τέλος, άλλωστε εκεί βρίσκεται το κλειδί.\nΤα παιδιά, δηλαδή οι μαθητές. Και οι γονείς τους. Η κοινωνία έχει αδικίες, δεν απαιτώ από το σχολείο να τις εκμηδενίσει, περιμένω όμως να μην τις μεγεθύνει και αναπαράγει στο διηνεκές. Από πολύ νωρίς δημιουργούμε μαθητές δύο και τριών ταχυτήτων. Κάτι πρέπει να γίνει για τις κατηγορίες (β) και (γ). Τι; Θα μας το πουν αυτοί που το έχουν σπουδάσει, δουλέψει, που έχουν σοβαρά ασχοληθεί. Ειδικούς ακούμε πχ στο επίκαιρο θέμα της πανδημίας, που κάποτε θα περάσει. Στο θέμα των παιδιών ‘πολλών ταχυτήτων’ –που είναι χρόνιο- δεν θα τους ακούσουμε;\nΠάμε στους καθηγητές και τους δασκάλους… Είμαι μόνιμος εκπαιδευτικός, μηχανολόγος, 19 χρόνια σε διάφορα ΕΠΑΛ, πρώην ΤΕΕ, πρώην ΤΕΛ κλπ, χωρίς καθόλου εμπειρία σε ‘διοικητικές θέσεις’ ή ‘θέσεις ευθύνης’. Στην τάξη και μόνο. Ας ξεκινήσω από αυτό: Ένα σχολείο για να δουλέψει χρειάζεται εκτός από δασκάλους, επιπλέον και μια ‘περιφερειακή’ υποστήριξη. Υπάρχουν δάσκαλοι και καθηγητές που για πολλούς και διάφορους λόγους δεν τα καταφέρνουν με τα παιδιά. Ας τους δοθεί η ευκαιρία να ‘μεταταχθούν’ σε διοικητικές θέσεις του Υπουργείου και να βοηθάνε πχ στην χαρτούρα των σχολείων. Δεν μιλάω υποτιμητικά. Κάποιοι, πχ, ικανοί να συντάξουν μια τεκμηριωμένη έκθεση για την χρηματοδότηση ουσιαστικών αναγκών του σχολείου, είναι υπέρ-πολύτιμοι. Η μετάταξή τους θα ήταν ευχής έργο, τόσο γι’ αυτούς, όσο και για την εκπαίδευση.\nΟι διδάσκοντες θα επικεντρώνονταν στη δουλειά τους και ταυτόχρονα θα προέκυπταν πολλά κενά. Εδώ εμπλέκονται και οι ομάδες (Β) και (Γ), αλλά με καθαρή επιλογή: εκπαιδευτικός σημαίνει είμαι με τα παιδιά. Δεν διορίζομαι για να κρυφτώ-βολευτώ σε γραφεία.\nΕίναι καιρός να μπουν –και- τα σχολεία μας στον τρέχοντα αιώνα. Εννοώ την πληροφορική και την ψηφιοποίηση όλης της δουλειάς. Για να σαρώσουμε τα επουσιώδη, κάτι αραχνιασμένα αρχεία με ποντικοφαγωμένα σκληρόδετα έντυπα και να μείνουμε στα ουσιαστικά. Δεύτερο κέρδος, η ακριβής καταγραφή μας: Ποιος, πού, τι. Στα σχολεία, πχ, υπάρχουν συνάδελφοι που ενώ κατέχουν από χρόνια οργανική θέση, δεν τους έχω συναντήσει ποτέ. Θέλω να ξέρω πού είναι, τι ακριβώς προσφέρουν και αυτό απαιτεί να το μάθει κι εκείνος που μας μισθοδοτεί. Ναι, ο κόσμος, οι φορολογούμενοι, πώς το λένε; Ανοιχτό Μητρώο Σχολείων-Εκπαιδευτικών (παλαιότερη πρότασή μου με την ονομασία ‘Λίστα’)\nΗ απάντηση στο ερώτημα ‘τι δουλειά κάνεις’ για έναν έμμισθο του Δημοσίου δεν είναι πάντα αυτονόητη. Αρκετοί ένστολοι πχ, εργάζονται σαν μπάτλερ, πορτιέρηδες ή ορντινάντσες, πράγμα βαθειά υποτιμητικό, κι όμως, πιθανόν οι ίδιοι να έχουν παρακαλέσει (‘γλύψει’, το λέμε) για να το επιτύχουν. Αυτό το αηδέστατο ‘αποσπασμένος για ανάγκες της υπηρεσίας’ προσβάλει τους πάντες, πρέπει να λήξει. Οι υπηρεσίες να μας πουν τις ανάγκες τους, να στελεχωθούν όπως πρέπει (διαφανώς, διαυγώς, αξιοκρατικά, ΑΣΕΠ, μετατάξεις, κλπ) και να τελειώνουμε.\n‘Αυτά τα λες γιατί δεν έχεις βύσμα, αν είχες, θα είχες βολευτεί κάπου κι εσύ’. Ωραία λοιπόν. Νόμιμο είναι, ας πάω κι εγώ ‘μετακλητός’ στη Βουλή, στη Μητρόπολη, στο σπίτι μου. Ένας ακόμη αργόμισθος. Να πάω, ωραία, αλλά τουλάχιστον στο σχολείο μου ας μην φαίνομαι ότι δήθεν (και καλά) εργάζομαι εκεί και κατέχω μια οργανική θέση που θα προοριζόταν για κάποιον λιγότερο μπαγαπόντη από εμένα, που επιτέλους θα έκανε και μάθημα στα παιδιά. Δηλαδή, κατ’ αρχήν, ζητάω διαφάνεια. Ο Δημόσιος Υπάλληλος πρέπει να φαίνεται. (τελεία)\n‘Και πώς θα ταΐσεις έναν κομματικό στρατό; Με διαφάνεια;’ Δυσκολεύομαι να απαντήσω σε αυτό, θα πω μόνο ό,τι λένε όλοι, πως αν αλλάξει ο κόσμος, θα αλλάξει μέσα από το Σχολείο. Επίσης θα πω ότι –μ’ αυτά και μ’ αυτά- οι άνθρωποι ενδιαφέρονται όλο και λιγότερο για την Πολιτική, όλο και λιγότερο συμμετέχουν, ψηφίζουν, κλπ. Ο κόσμος ολοένα γυρίζει την πλάτη του, ασχολείται με την στενή και ζόρικη καθημερινότητά του, όμως ταυτόχρονα οι μεγάλες ‘σιωπηλές’ πλειοψηφίες βλέπουν και καταλαβαίνουν. Ανεξάρτητα πολιτικής τοποθέτησης, κι ο τελευταίος Έλληνας ξέρει τι σημαίνει ‘Μαυρογιαλούρος’ ή ‘Γκόρτσος’… Διαφάνεια, λοιπόν, κατ’ αρχήν.\nΚαιρός να δούμε και ποιοι είμαστε εμείς, οι εκπαιδευτικοί που δουλεύουμε στα σχολεία. Αναφορικά με τους αναπληρωτές, να πω ότι οι άνθρωποι συνήθως εργάζονται για να καλύπτουν αληθινά και μόνιμα κενά των σχολείων. Τους υπόσχονται ‘διορισμό’, το μόνιμο καρώτο, για να τους χρησιμοποιούν σαν μπαλώματα, κωπηλάτες σε ένα παλιό καράβι με διάτρητα ύφαλα.\nΠάμε στους μόνιμους, μ’ αυτούς κυρίως θα ‘χτίσουμε’ το καλύτερο σχολείο. Γι αυτό, ας ρίξουμε μια ματιά και σε μας: ποιοι είμαστε;\n(α) μια μικρή μειοψηφία που λατρεύουν τη διδασκαλία και τα παιδιά, τα παιδιά επίσης τους αγαπάνε κι όλα αυτά χωρίς δωροδοκίες ή επιείκειες.\n(β) μια μεγαλύτερη μειοψηφία που τηρούν τον όρκο τους, κάνουν μάθημα, είναι συνεπείς και βοηθάνε την σταδιοδρομία των παιδιών. Συνήθως τα παιδιά τους σέβονται κα τους εκτιμούν.\n(γ) ένα, αρκετά μεγάλο κομμάτι, που εργάζεται και αποδίδει στα όρια του ανεκτού. Είτε επειδή βαρέθηκαν αυτή τη δουλειά, είτε επειδή δεν βλέπουν κάποια προοπτική εξέλιξης, είτε γιατί το σχολείο δεν αποτελεί καν την κύρια εργασία τους. Τα παιδιά καταλαβαίνουν και αντιδρούν ανάλογα.\n(δ) ένα, μικρότερο τμήμα, ‘καμένων’ εκπαιδευτικών, που σιγά-σιγά ξεκόβουν από τις σχολικές τάξεις, γιατί μάλλον δεν το αντέχουν πια. Αλλά ούτε κι οι τάξεις τους αντέχουν. Αυτοί συνήθως αναζητούν μια διέξοδο, πχ με αναρρωτικές άδειες, με εξωδιδακτικά καθήκοντα, πιθανή συνταξιοδότηση, κλπ.\n(ε) μια, πολύ μικρή, θέλω να πιστεύω, κατηγορία επίορκων εκπαιδευτικών, που ‘ψωνίζουν ιδιαίτερα φροντιστήρια’ μέσα στο δημόσιο σχολείο. Συχνά είναι πολύ τυπικοί στα (τυπικά) καθήκοντά τους, αυστηροί στις βαθμολογίες, απόμακροι από τα παιδιά, βλοσυροί μέσα στο μάθημα και αποτελούν εφιάλτη κυρίως για τους μαθητές ‘μέσης επίδοσης’.\n(στ) μην ξεχάσω και τους ‘εξαφανισμένους’, αυτούς με την οργανική που δεν την υπηρετούν ποτέ. Μίλησα πιο πάνω γι αυτούς.\nΑν πρέπει να βάλω ποσοστά, για να προκαλέσω το κάνω, θα έλεγα:\n(α) 5%, (β) 40%, (γ) 30%, (δ) 15%, (ε) 3%, (στ) 2%. Θα μου πείτε αυτά δεν κάνουν προστιθέμενα 100%, Σωστά, υπάρχουν κι άλλες μικρές κατηγορίες, όπως ο ‘μαθητοπατέρας’, ο ‘εργατοπατέρας’, ο ‘πολύ μορφωμένος’ του στυλ ‘εγώ θα δίδασκα κανονικά σε ΑΕΙ’, κλπ. Έχει απ’ όλα… Τέλος πάντων, αυτά στο περίπου.\nΜ’ αυτούς λοιπόν θα οικοδομήσουμε. Δύσκολο, έ; Για να δούμε…\nΗ κατηγορία (α) δεν έχει τρομερές απαιτήσεις. Το ‘βελτιωμένο’ σχολείο απλά πρέπει να τους επιτρέψει να κάνουν τη δουλειά τους, να τους δώσει δηλαδή έναν στοιχειώδη εξοπλισμό, κάπως ολιγομελή τμήματα και ένα περιβάλλον χωρίς έντονες ενοχλήσεις. Κι αυτοί δεν θα κάνουν ούτε διαλλείματα…\nΗ κατηγορία (β) είναι πιο δύσκολη. Εδώ βρίσκεται η πλειονότητα των καλών και σοβαρών συναδέλφων, απλώς η διαφορά τους με τους (α) είναι ότι δεν διαθέτουν την τρέλα, το χάρισμα, την αυτοπεποίθηση ή το ταλέντο εκείνων. Είναι όμως τα στηρίγματα του σχολικού οικοδομήματος και ευτυχώς, δεν είναι λίγοι. Τι ζητάει συνήθως αυτή η κατηγορία;\n• Να λειτουργεί το σχολείο με κανόνες που τηρούνται\n• Να μπορούν να οργανώνουν τη δουλειά τους απρόσκοπτα\n• Να επιμορφώνονται όσο περισσότερο, όσο συχνότερα γίνεται\n• Να αμείβονται για τις πιθανόν επιπλέον εργασίες τους\nΣτην κατηγορία (γ) τα πράγματα ζορίζουν. Σε αυτούς τους καθηγητές, όπως και στην επόμενη ομάδα, την (δ), πρέπει να δοθεί η δυνατότητα να επιλέξουν. Δηλαδή είτε να αλλάξουν εντελώς εργασία, μέσα στο Δημόσιο, είτε να έχουν έναν ρόλο ‘επικουρικό’, ‘βοηθητικό’ στα σχολεία. Υπάρχουν δουλειές και ανάγκες όπου μπορούν να προσφέρουν.\nΟι επίορκοι της κατηγορίας (ε) πρέπει να φύγουν από τα σχολεία. Παραδοσιακά θεωρείται ρουφιανιά να ‘δείξεις’ έναν τέτοιο άνθρωπο, αλλά ίσως αυτό πρέπει να αλλάξει. Πριν τους διώξουμε, πρέπει να ενημερώσουμε Γονείς και Κηδεμόνες, διότι ‘το τανγκό χρειάζεται δύο’…\nΌσο για τους (στ), τα είπαμε… Αν και –είτε μου αρέσει, είτε όχι- θα έχουν κι αυτοί λόγο… Τέλος πάντων.\nΩραία… Πρακτικά τώρα, τι θα κάνουμε ώστε να βελτιωθεί ένα σχολείο;\no Να πούμε την αλήθεια, για εμάς και για το σχολείο. Είμαστε 150 χιλιάδες, πιθανόν να υπάρχουν ισάριθμες αλήθειες. Ακόμα κι έτσι, η πρότασή μου για Μητρώο Σχολείων & Εκπαιδευτικών τις χωράει στις 150 χιλιάδες γραμμές της.\no Να απαιτήσουμε διαφάνεια, από όλους και κυρίως από εμάς τους ίδιους. Δεν νοείται πχ να κρυβόμαστε πίσω από ψευδώνυμα στα φόρουμ εκπαιδευτικών.\no Να συμφωνήσουμε τι είναι ‘προσωπικό δεδομένο’ για έναν ισόβια μισθοδοτούμενο από τους φόρους των άλλων.\no Να οργανώσουμε κοινά αιτήματα, σίγουρα υπάρχουν πολλά. Και να βρούμε τρόπους διεκδίκησης εκείνων που είναι δίκαια και εφικτά.\nΔυο λόγια ακόμα για το Μητρώο. Κάθε γραμμή αυτού του μητρώου θα αποτελεί μια (και μόνη) ηλεκτρονική υπεύθυνη δήλωση του εκπαιδευτικού. Με 150 χιλιάδες τέτοιες γραμμές και πολλές, πάρα πολλές στήλες, οι κομπιούτερ αντέχουν, έχουμε το σύμπαν της εκπαίδευσης σε ένα στικάκι USB. Είναι διαυγές και ορατό για κάθε ενδιαφερόμενο, χωρίς να μπορεί φυσικά ο καθένας να επέμβει … Ποιος επεμβαίνει; Ο κάθε εκπαιδευτικός όταν αλλάζει κάτι, όμως προσοχή! Είναι υπεύθυνη δήλωση.\nΚάθε καλόπιστος θα ρωτήσει: Έτσι λοιπόν, αυτόματα, επέρχεται η ‘βελτίωση’ της εκπαίδευσης; Εγώ λέω ναι, διότι πρώτα απ’ όλα, για να βελτιώσεις κάτι πρέπει να το γνωρίσεις. Ας δούμε τι μαθαίνεις από μια ‘λίστα’…\nΠοσοτικά στοιχεία. Μέγεθος, πλήθος, τέτοια.\nΠοιοτικά στοιχεία. Στελέχωση, πρωτοβουλίες, εργασίες, επιμορφώσεις.\nΠροτάσεις (καλή ώρα) επώνυμες και ενυπόγραφες.\nΑιτήματα. Ναι, προβλέπονται και τέτοια ‘κουτάκια’ σε κάθε μία γραμμή.\nΈπειτα, φυσιολογικά, έρχονται και οι συγκρίσεις… Αλλά με δίκαιο τρόπο, γνωρίζοντας ‘όλη την εικόνα’ και όχι αποσπασματικά.\nΈνας νεοπροσλαμβανόμενος εκπαιδευτικός θα δημιουργεί μια νέα γραμμή στο μητρώο, σχετικά άδεια ακόμη, ενώ ένας συνταξιοδοτούμενος, ‘αφαιρώντας’ τη γραμμή του, θα είναι σαν να βλέπει ξανά όλη την εργασιακή του εμπειρία και ιστορία, δηλαδή την πορεία τη δική του και του Σχολείου.\nΠάμε και στα Υπουργεία (…μου μέσα)\nΑν ήμουν υπουργός παιδείας, θα ήθελα να είχα στο γραφείο μου έναν χάρτη της επικράτειας, με πράσινα, κίτρινα και κόκκινα λαμπάκια, εκεί όπου υπάρχουν σχολεία. Και κάθε πρωί να βλέπω την εικόνα, με σκοπό και στόχο κάποτε να πρασίνιζαν όλα. Ξεκίνησα όμως από το τέλος.\nΑν ήμουν λοιπόν υπουργός, αχ…\n• Δεν θα προέβαινα σε καμιά αλλαγή των δομών που τώρα υφίστανται. Θα άφηνα τα πάντα να λειτουργούν ως έχουν. Δηλαδή κουτσά-στραβά. Επίσης θα απέφευγα κάθε μεγαλοστομία, ρηξικέλευθη τομή, επαναστατική εκ βάθρων αναδιάρθρωση και τα συναφή. Αλλά δεν θα καθόμουν και με σταυρωμένα χέρια…\n• Θα ζήταγα από όλους τους Δήμους να υποδείξουν οικόπεδα, κτίρια, παλιά στρατόπεδα, ημιτελείς ξενοδοχειακές μονάδες και ό,τι άλλο πρόσφορο, για πιθανή σχολική χρήση. (Πχ: ένα δημόσιο ΚΤΕΟ που έκλεισε προ ετών είναι ένα ιδανικό εργαστηριακό κέντρο για μαθητές ΕΠΑΛ του μηχανολογικού τομέα)\n• Θα ζήταγα από τις Αρχιτεκτονικές Σχολές των Πολυτεχνείων μας να σχεδιάσουν πρότυπα σχολεία με έμφαση στην οικονομία, οικολογία και χρηστικότητα. Πχ, ζητώντας τους να αναδιατάξουν μια ‘αίθουσα καθηγητών’, είμαι βέβαιος ότι θα πέταγαν έξω εκείνα τα ογκώδη ‘γραφεία δημοσίου’ που πιάνουν τον λιγοστό συνήθως χώρο και θα πρότειναν πολλές σύγχρονες θέσεις εργασίας με πλέξι-γκλας, πρίζα ρεύματος και πρίζα δικτύου…\n• Θα επέβαλα την δημιουργία του –ενός και μοναδικού- Μητρώου Σχολείων & Εκπαιδευτικών που θα δίνει τις πληροφορίες για το κάθε σχολείο, άλλες σταθερές (πχ τόπος, θέση, μέγεθος κτιρίων, κλπ) κι άλλες που μεταβάλλονται (πχ αριθμός παιδιών, τάξεων, καθηγητών, ειδικοτήτων κλπ) Και κυρίως θα περιλαμβάνει όσους διδάσκουν σε σχολεία. Κι όπως ένας συνταξιούχος διαβάζει την πρωινή του εφημερίδα, εγώ (ο υπουργός, ντε) κάθε πρωί θα διάβαζα σ’ αυτό το Μητρώο τα ‘κενά’, τα προβλήματα, τις προτάσεις και τα αιτήματα του κλάδου.\nΣταματάω εδώ, επίτηδες. Διότι μέχρι εδώ η ‘δουλειά’ είναι σχεδόν τζάμπα. Οι Δήμοι και οι Περιφέρειες γνωρίζουν την ‘επικράτειά τους’, οι Σχολές εκπονούν πολλές πτυχιακές και μεταπτυχιακές εργασίες, οι βάσεις δεδομένων δεν είναι κάτι δαπανηρό. Την περισσότερη πληκτρολόγηση άλλωστε εμείς οι εκπαιδευτικοί θα την κάνουμε…\n« Απάντηση #6 στις: Νοέμβριος 28, 2020, 07:05:41 μμ »\nΑν και μακροσκελής, πολύ ενδιαφέρουσα και τεκμηριωμένη πρόταση.\nΘα σταθώ σε ένα σημείο από εκείνα που θίγεις και θεωρώ σημαντικά. Ναι, πρέπει να γίνουν μετατάξεις για να "ξεκαθαρίσει ο τοπίο". Όποιος δεν θέλει ή δεν μπορεί την τάξη (και δεν είναι κακό αυτό) ας πάει στο γραφείο ή κάπου αλλού, όπου πιθανόν θα μπορέσει να προσφέρει κάτι περισσότερο, αφήνοντας τη θέση σε κάποιον άλλον που θέλει τη διδασκαλία.\n« Απάντηση #7 στις: Νοέμβριος 28, 2020, 09:11:01 μμ »\nΣυνάδελφε Μιχάλη Αλεξάκη κι εγώ είδα ότι είναι μακροσκελές το κείμενο της πρότασής σου, αλλά αφιέρωσα χρόνο για τη διαβάσω. Καθώς τη διάβαζα την έβρισκα όλο και πιο ενδιαφέρουσα και με κράτησε μέχρι το τέλος. Πραγματικά αξίζει να τη διαβάσουν κι άλλοι αυτή την πρόταση, που τη θεωρώ πολύ αξιόλογη. Μακάρι να εφαρμοστούν αυτά που προτείνεις και να οργανωθεί, όσο είναι δυνατόν, η εκπαίδευση στη χώρα μας. Είμαι σίγουρος ότι αν αποφασιστεί, θα είμαστε πολλοί αυτοί που θα βοηθήσουν στην υλοποίησή της.\n« Απάντηση #8 στις: Νοέμβριος 29, 2020, 02:39:17 πμ »\nΑγαπητέ κε Αλεξάκη,\nο λόγος σας είναι παθιασμένος και οι αναρτήσεις σας θίγουν πολλά καυτά θέματα. Οι προτάσεις σας με βρίσκουν κατ' αρχήν σύμφωνο. Θα σταθώ σε μία μόνο από τις προτάσεις σας την οποία και προσυπογράφω:\nΠαράθεση από: Μιχάλης Αλεξάκης στις Δεκέμβριος 18, 2007, 11:27:04 πμ\nΌντως, αυτή σχεσιακή βάση δεδομένων, η "λίστα" όπως την αναφέρετε, είναι μία εξαιρετική αρχή που συμβάλλει -χωρίς να θεραπεύει πλήρως- στο νοικοκύρεμα και στη διαφάνεια. Δεν μπορώ όμως να μην παρατηρήσω πως τέτοιες λίστες υπάρχουν -όχι προσβάσιμες από όλους- κ', δυστυχώς, δεν χρησιμοποιούνται ορθά / αξιοποιούνται. Επι παραδείγματι, ποιος ο λόγος να πρέπει κάθε χρόνο να υποβάλλει ο κάθε αναπληρωτής (όπως η μετριότητά μου) στη διεύθυνση της περιφέρειας που προσλαμβάνεται φωτοαντίγραφα των πτυχίων του ή βεβαιώσεις προϋπηρεσίας ή αποδεικτικό ΑΜΚΑ - ΑΜΑ - ΑΦΜ αφού είναι καταχωρημένα στο ΟΠΣΥΔ (και κατόπιν ελέγχου από την οικεία του ΔΔΕ μάλιστα), στον ΑΤΛΑ και στο TAXIS.\nΟ λόγος που το αναφέρω δεν είναι για να απαξιώσω τις προτάσεις σας. Τουναντίον, θα επισημάνω την πολύ καλή σας τοποθέτηση η οποία αναδεικνύει τη σημασία και αναγκαιότητα της προσωπικής ευθύνης και ανάληψης πρωτοβουλίας από τον εκπαιδευτικό. Απλά, χάριν σφαιρικότητας, δεν πρέπει να αγνοήσουμε πως οι τυπικά ιθύνοντες μπορούν να καταστήσουν κάθε μεμονωμένο έργο που θα παραχθεί, άχρηστο. Με αυτό το σκεπτικό, θα ήθελα να ακούσω τις προτάσεις σας για το πώς θα μπορούσε να αντιμετωπιστεί ο σκόπελος της παθογενούς γραφειοκρατείας του δημοσίου (καταλαβαίνετε από το παράδειγμα πως δεν αφορά μόνο στο υπουργείο παιδείας) και πώς θα μπορούσε να προκύψει συλλογική συναίνεση και δράση από το σώμα των εκπαιδευτικών, χωρίς να ναυαγήσει στα βράχια του ωχαδερφισμού ή/και των κομματικών παρωπίδων.\nΘα μελετήσω και τις προτάσεις στο ιστολόγιό σας και θα περιμένω τη συνέχεια των αναρτήσεών σας.\n« Τελευταία τροποποίηση: Νοέμβριος 29, 2020, 02:41:18 πμ από Debaser »\n« Απάντηση #9 στις: Νοέμβριος 29, 2020, 10:56:40 πμ »\nΣυνάδελφοι, ευχαριστώ για την υπομονή και για την ευγένειά σας, αφού 13 χρόνια μετά, ήθελα επίτηδες να προκαλέσω. Πχ ο τρόπος που χωρίζω το σινάφι μας σε κατηγορίες, με ποσοστά κιόλας (!), είναι μάλλον χονδροειδής και αυθαίρετος. Περίμενα λοιπόν οργίλες αντιδράσεις, αλλά φαίνεται πως περισσότερο κούρασα με τούτη την πρόταση - ‘σεντονιάδα’, παρά προκάλεσα. Συγγνώμη λοιπόν για την λογοδιάρροια, είχα χρόνια ‘να τα πω’, από το Μάρτιο του 2006 μέχρι σήμερα έχω αναρτήσει 36 μηνύματα.\nΣυνάδελφε Debaser, συμφωνώ μαζί σας, ναι, οι λίστες υφίστανται. Υπάρχουν από χρόνια και είναι και αρκετές και παράλληλες. Κάποτε θα ενοποιηθούν. Οικονομικοί λόγοι θα υποχρεώσουν τους κρατικούς οργανισμούς να νοικοκυρέψουν το χάος. Εκείνοι όμως που θα το πράξουν δεν θα έχουν ούτε τα ίδια κίνητρα, ούτε τις ίδιες ανησυχίες με εμένα. Και πιθανόν η δική τους ‘λίστα’ να μετατραπεί σε ‘στενό παπούτσι’ ή ακόμα και σε ‘μεγάλο αδελφό’ για τον εκπαιδευτικό.\nΓια τις παθογένειες του Δημοσίου και ημών, τον ωχαδερφισμό, την αδιαφορία, τον κομματισμό, δεν έχω να πω κάτι, λυπάμαι και στεναχωριέμαι. Προσπαθώ στο σχολείο, πού και πού ξεσπάω κι εδώ μέσα. Τι άλλο να προτείνω;\nΠρο ημερών μπήκα στο 20ο έτος εργασίας μου σαν καθηγητής, πριν ήμουν ελεύθερος επαγγελματίας μηχανικός με ‘μπλοκάκι’ για 10 χρόνια. Πλησιάζω στο τέλος της εργασιακής μου καριέρας, αλλά το μέλλον εξακολουθεί να με καίει – συναρπάζει. Σ’ αυτό το μέλλον βλέπω σίγουρα την ‘λίστα’, αλλά δεν είμαι αισιόδοξος για το περιεχόμενο και την διαχείρισή της…\n« Απάντηση #10 στις: Νοέμβριος 29, 2020, 12:06:34 μμ »\nΠαράθεση από: Μιχάλης Αλεξάκης στις Νοέμβριος 29, 2020, 10:56:40 πμ\nΕξαιρετική δουλειά και συμφωνώ σε πολλά και αν δεις τα μηνύματά μου έχω προτείνει αρκετά από αυτά και εγώ στο φόρουμ. Είναι λογικές σε γενικές γραμμές οι προτάσεις σου. Το βασικότερο είναι η πρόθεση και η στόχευση: προς όφελος του μαθητικού δυναμικού και της κοινωνίας.\nΌλα αυτά τα χρόνια κανένας σχεδιασμός δεν έγινε. Παρατηρώ στην έκθεση Πισσαρίδη, καλές πρακτικές, αλλά χωρίς συναίσθηση της ελληνικής πραγματικότητας. Είναι σημαντικό άνθρωποι με χρόνια στο δημόσιο σχολείο, με εμπειρία ουσιαστική (δεν είναι ανάλογη των χρόνων αυτή, κάποιοι σαν να μην πέρασαν από το σχολείο...) να λαμβάνονται υπόψη στις αλλαγές που πρόκειται να γίνουν.\nΕίναι απαραίτητο, για εμένα, να δημιουργηθεί μια ακόμα καλύτερη επαγγελματική εκπαίδευση με συντονισμό τοπικών δυνάμεων, ώστε τα παιδιά να απορροφούνται άμεσα στην αγορά εργασίας. Και άκρως απαραίτητο να υπάρξει εκπαίδευση των εκπαιδευτικών. Τα τμήματα Παιδαγωγικής, να προσφέρουν ένα εξάμηνο σε όποιον θέλει να διεκδικήσει θέση στο σχολείο, δημόσιο ή ιδιωτικό, φροντιστήριο ή άλλη εκπαιδευτική δομή. Αν και είμαι της λογικής, πως από χαμηλά πρέπει να ξεκινήσει η όποια εκπαιδευτική μεταρρύθμιση, απλοποιώντας τη βάση και στηρίζοντάς την, ένα νηπιαγωγείο δηλαδή και ένα δημοτικό, στα οποία θα εξασφαλίζεται ότι αποκτούν τα παιδιά βασικές δεξιότητες και γνώσεις γλώσσας και μαθηματικών, ώστε να μπορείς να χτίσεις στη δευτεροβάθμια. Με 12χρονα που κομπιάζουν και αγνοούν πρόσθεση και αφαίρεση, δεν μπορείς να δουλέψεις. Δυσαναπλήρωτα κενά. Αν και έτσι πιστεύω πως πρέπει να ξεκινήσει κανείς, ταυτόχρονα είναι πρωτίστης σημασίας να εκπαιδεύεις σωστά αυτούς που θα εκπαιδεύουν. Κάποιοι είναι ταλαντούχοι δάσκαλοι, η πλειοψηφία όμως είναι απλοί επαγγελματίες, τους οποίους οφείλει το κράτος να εκπαιδεύσει σωστά! Για χρόνια υπάρχει ο αυτοδίδακτος καθηγητής. Αυτό πρέπει να σταματήσει. Οι σχολές πρέπει να προετοιμάζουν ολοκληρωμένους εκπαιδευτικούς, καταρτισμένους σε όλα τα σύγχρονα εργαλεία και φυσικά γνώστες της επιστήμης που καλούνται να μεταφέρουν στα παιδιά.\nΑυτή η κατηγορία λείπει, κατά τη γνώμη μου, μόνο από αυτές που ανήρτησες: οι αδαείς!\n« Απάντηση #11 στις: Νοέμβριος 29, 2020, 03:31:27 μμ »\nΠαράθεση από: JURE στις Νοέμβριος 29, 2020, 12:06:34 μμ\n... Και άκρως απαραίτητο να υπάρξει εκπαίδευση των εκπαιδευτικών. ... Για χρόνια υπάρχει ο αυτοδίδακτος καθηγητής. ...\n« Απάντηση #12 στις: Νοέμβριος 29, 2020, 04:04:40 μμ »\nΔυστυχώς υπάρχουν ορισμένοι που δεν γνωρίζουν επαρκώς το γνωστικό τους αντικείμενο (και δεν προσπαθούν). Εκεί θα έδινε μερικώς λύση υποχρεωτικός γραπτός διαγωνισμός σε γνωστικό αντικείμενο, για ένα αρχικό χοντρικό ξεσκαρτάρισμα.\n« Απάντηση #13 στις: Νοέμβριος 29, 2020, 05:01:27 μμ »\nΔεν θα σχολίαζα, αλλά διακρίνω μια ευγένεια στο κείμενο και ειλικρίνεια (διάβασα ακροθιγώς και όχι τα πάντα, για να είμαι ειλικρινής). Ωστόσο έχω να παρατηρήσω τα εξής ως έχων λίγα περισσότερα χρόνια στην εκπαίδευση και εμπειρίες όχι , μια κάποια αφέλεια, μετά από τόσα χρόνια υπηρεσίας. Ίσως είναι και θέμα καλοπροαίρετου χαρακτήρα, ίσως δεν ήρθατε αντιμέτωπος με τη σκοτεινή πλευρά της υπηρεσίας, ίσως , ίσως...\n1. αυτά - όσο και αν νομίζει ο καθένας μας ό,τι πρώτος τα σκέφτεται, αφού δεν έχει αλλάξει και τίποτα και στρεβλώσεις σοβούν χρόνια- είναι χιλιοειπωμένα και ως ιδέες και σκέψεις καταθειμένα σε διάφορα φόρα , μερικά και εδώ. και με έκπληξη σε συζητήσεις βλέπουμε ότι και άλλοι τα σκέφτονται ! Το δυστύχημα είναι ότι οι πρακτικές προτάσεις δεν προωθούνται και δεν υπάρχει πολιτική βούληση. Πχ βάση δεδομένων δεν μπορεί να υπάρξει με όλα τα στοιχεία μας (ήδη αρκετά σε διάφορες σκόρπιες) και να γίνονται οι περισσότερες υπηρεσιακές μεταβολές με ακρίβεια, διαφάνεια και δικαιοσύνη; Γιατί δεν έχουμε τόσα χρόνια ; Τόσο δύσκολο είναι; Αυτό που αναφέρει ο φίλτατος αναπληρωτής ισχύει με τόνους χαρτιού (και στρέμματα αποψιλωμένων δασών και σε θέσεις για μονίμους ! ). Η δε πρόταση να ανατεθούν σε σχολές (διπλωματικές-μεταπτυχιακές εργασίες) από τα κτηριακά μέχρι τους σχολικούς κήπους έχει ειπωθεί χρόνια; Γιατί δεν προχωρούν αυτά;\n2. Μεσάζοντες : πολύ σωστή κουβέντα ! Είναι και υποβόσκον ερώτημα ταυτόχρονα (δείτε τις καραμπόλες ειδικά στην επαρχία, τις πρόσφατες "κρίσεις-ορισμούς" στελεχών, τα επιδόματα , τη χρησιμότητα των ΠΔΕ και δεν χρειάζεται άλλη κουβέντα.\n3. Μετατάξεις : δύο παρατηρήσεις-τροφή για σκέψη. Πρώτον : υπάρχει η εντύπωση ότι κάποιος που δεν είναι ικανός (προσοχή , δεν αναφέρω "δεν του αρέσει") η τάξη μπορεί να ανταποκριθεί σε κάποια δουλειά πέρα από απλές τύπου φωτοτυπίες ή αρχειοθέτηση; Δεύτερον : την αλητεία με το ΕΣΚ την αντιληφθήκατε πρόπερσι και πέρυσι; (και μιλάμε για προσοντούχους που απλώς αηδίασαν με το εν λόγω υπουργείο και όχι με αυτή καθεαυτή την εκπαιδευτική διαδικασία). Με λίγα λόγια (αντιφατικά εκ πρώτης όψεως): ενώ πολύ βασικό στοιχείο είναι οι εκπαιδευτικοί και το επάγγελμα αυτό είναι ουσιαστικό αλλά ιδιαίτερο σε σχέση με όλα τα άλλα, ακριβώς το υπουργείο θα πρέπει να εξασφαλίζει το απαραίτητο ελάχιστο επίπεδο (σε προγράμματα, επίπεδο βιβλίων , μέσω , υποδομών, υποστηρικτικών δομών και υλικού - δεν είναι δυνατόν να περιμένουν από εκπαιδευτικούς να κάνουν όλα αυτά πουτ αξιοπρεπέστατα και εξαιρετικά σε κάποιες περιπτώσεις έγιναν όλο αυτό το διάστημα) και τις απαραίτητες δικλίδες , ώστε να εντοπίζονται οι δυσλειτουργίες και να εξισορροπούνται/διορθώνονται κλπ.\n4. Το ότι πολλοί απόφοιτοι σήμερα είναι εξαιρετικά χαμηλού επιπέδου δεν οφείλεται στην κατηγορία "άχρηστοι εκπαιδευτικοί" (δεν αναφέρεται στις προτάσεις, συνάγεται από άλλα σχόλια κλπ κλπ). Δώδεκα χρόνια για γραφή, ανάγνωση, βασικά στοιχεία επιστημών και εγκυκλοπαιδικές γνώσεις αλλά μηδενικές δεξιότητες πχ σύνταξης φορολογικής δήλωσης; Όχι , φάρμακο δεν είναι να επιμηκύνει κανείς το βαρετό σχολεία αμάθειας αλλά να δώσει συμπύκνωση στη γνώση (που πλέον είναι διαθέσιμη και από το διαδίκτυο)\n5. Ζητείται - κι εδώ μέσα πλειστάκις- μια πλατφόρμα για κατάθεση προτάσεων και στρεβλώσεων για να τοποθετηθούν μάχιμοι και μέσα από τις βλακείες τις πολλές μας κάποιος ίσως καταθέσει και κάτι σοβαρό. Γιατί δεν έχει γίνει ;\n6. Οι αποσπάσεις είναι αναγκαίες για πολλούς λόγους : οικογενειακούς , υπηρεσιακούς (πχ ασυμφωνία με διευθυντή). Στη δε διοίκηση-υπουργείο κλπ είναι αναγκαίο να πηγαίνουν και εκπαιδευτικοί, όχι φυσικά με τον τρόπο τον βυσματικό (στις δημόσιες βιβλιοθήκες για την οργάνωση εκπαιδευτικών προγραμμάτων , έστω και για τις βιβλιοπροτάσεις δεν χρειάζονται εκπαιδευτικοί νομίζετε; ). Το θέμα είναι να γίνεται ορθά όλο αυτό και δίκαια (δεν θα αναφερθώ αναλυτικά). Εξάλλου, η ιδιομορφία της εκπαίδευσης συνίσταται και στο γεγονός ότι ναι μεν υπάρχει συνέχεια στη διοίκηση αλλά το σχολικό έτος (μαθήματα, τμήματα, ύλη) έχει ετήσια περιοδικότητα και υπάρχει εναλλαγή συνήθως ανά έτος. Άρα δεν είναι τόσο τραγικές οι αποσπάσεις, φτάνει να γίνονται εγκαίρως ! Γιατί δεν είναι δυνατόν; Και σε πραγματικό χρόνο με κάλυψη κενών χωρίς μεσολάβηση υπηρεσιακού συμβουλίου οι περισσότερες !\n7. Ε, όταν διάβασα το θέμα διαγνωσιμός/γνωστικό/ΑΣΕΠ , γέλασα (πικρά). Δεν θα πω πολλά, καταλαβαίνουν όσοι διορίστηκαν με ΑΣΕΠ (και μάλιστα καθαρό, χωρίς προσαυξήσεις) και έβλεπαν την τραγική αναλογία 60-40 (με καλύτερες επιλογές θέσεων διορισμού), την κατάργησή του πρακτικά εδώ και χρόνια (και πλέον και με νόμο κατά κάποιον τρόπο, αφού εξαιρούνται από το υπόλοιπο δημόσιο οι εκπαιδευτικοί), το πώς με μόνη προϋπηρεσία (χμ...δεν λέω άλλα) πολλοί- μερικοί με χαρτί δευτεροβάθμιας που μετά από χρόνια αναγνώρισαν και πτυχίο και τσουπ έγιναν ΠΕ, αφού ούτε κουράστηκαν με διαγωνισμούς ή τρεχάματα στα κατσάβραχα - με ΦΕΚ διορισμού μια δεκαετία μετά όχι μόνο είναι μπροστά αλλά έχουν και θέσεις ευθύνης μετά βαΐων και κλάδων (και μάλιστα η προϋπηρεσία που ήταν προαπαιτούμενο για τον διορισμό δεν διεγράφη αλλά μια χαρά υπολογίζεται και μετά τη μονιμοποίηση).\nΜετά από αυτά, ωραία η έκθεση ιδεών , άλλα λόγια ν΄αγαπιόμαστε όμως. Δεν γίνονται τα απλά (και χωρίς κόστος) για εξορθολογισμό και χωρίς γραφειοκρατία και μιλάνε για αυτονομία στο μπάχαλο ! Κατανοούμε όλοι πού πάει επί δεκαετίες το κράτος που δολοφόνησε τον "συγκεντρωτικό" Καποδίστρια... Φιλικά. Καλή συνέχεια.


Τα καλύτερα ξενοδοχεία για το 2017 - Spital am Pyhrn - TripAdvisor\n3 αστέρων ξενοδοχεία σε: Spital am Pyhrn\nΞενοδοχεία κοντά σε: σιδηροδρομικό σταθμό Spital am Pyhrn\nΞενοδοχεία κοντά σε: σιδηροδρομικό σταθμό Windischgarsten\nΞενοδοχεία κοντά σε: σιδηροδρομικό σταθμό Admont\nΞενοδοχεία κοντά σε: σιδηροδρομικό σταθμό Ardning\nΞενοδοχεία κοντά σε: σιδηροδρομικό σταθμό Frauenberg / Enns\nΤα καλύτερα ξενοδοχεία - Spital am Pyhrn, Αυστρία\nSpital am Pyhrn Ξενοδοχεία\nΠοιότητα-τιμή – 1 στα 3 – Spital am Pyhrn\nΠοιότητα-τιμή – 2 στα 3 – Spital am Pyhrn\nΠοιότητα-τιμή – 3 στα 3 – Spital am Pyhrn\nSpital am Pyhrn: Δείτε όλα τα ξενοδοχεία εκεί ή στη γύρω περιοχή\n73,8 χλμ. από Spital am Pyhrn\n72,8 χλμ. από Spital am Pyhrn\n70,5 χλμ. από Spital am Pyhrn\n70,6 χλμ. από Spital am Pyhrn\n72,0 χλμ. από Spital am Pyhrn\n57,2 χλμ. από Spital am Pyhrn\n69,8 χλμ. από Spital am Pyhrn\n79,1 χλμ. από Spital am Pyhrn\n42,3 χλμ. από Spital am Pyhrn\n58,5 χλμ. από Spital am Pyhrn\nΗ τιμή που βρήκατε είναι κατά 45% χαμηλότερη από τη μέση τιμή του ξενοδοχείου, η οποία είναι 66 $/διανυκτέρευση.\n51,0 χλμ. από Spital am Pyhrn\n61,0 χλμ. από Spital am Pyhrn\n54,6 χλμ. από Spital am Pyhrn\n74,9 χλμ. από Spital am Pyhrn\n53,1 χλμ. από Spital am Pyhrn\n61,5 χλμ. από Spital am Pyhrn\n67,1 χλμ. από Spital am Pyhrn\n74,8 χλμ. από Spital am Pyhrn\n65,0 χλμ. από Spital am Pyhrn\n44,6 χλμ. από Spital am Pyhrn\n61,3 χλμ. από Spital am Pyhrn\n77,6 χλμ. από Spital am Pyhrn\n50,3 χλμ. από Spital am Pyhrn\n42,4 χλμ. από Spital am Pyhrn


DUVEL 330ml | Valitsa\nΑρχική σελίδα / ΞΑΝΘΙΕΣ / ΒΕΛΓΙΚΟΥ ΤΥΠΟΥ / DUVEL 330ml\nΚατηγορίες: ΑΡΩΜΑΤΙΚΕΣ, ΒΕΛΓΙΚΟΥ ΤΥΠΟΥ, ΔΥΝΑΤΕΣ, ΕΛΑΦΡΩΣ ΓΛΥΚΙΕΣ, ΞΑΝΘΙΕΣ, ΦΡΟΥΤΩΔΕΣ Ετικέτα: ΝΟΤΕΣ ΝΕΡΑΤΖΙΟΥ\nΛευκοκίτρινη μπίρα από το Βέλγιο, με γλυκόπικρη γεύση και έντονο άρωμα νεραντζιού. Πήρε το όνομα της λόγω της δυνατής γεύσης της από τη λέξη «διάβολος», η οποία στην τοπική φλαμανδική διάλεκτο ονομάζεται Duvel. Αυτό που τη χαρακτηρίζει είναι η επαναζύμωση που υφίσταται στη φιάλη. Το είδος της μαγιάς που χρησιμοποιείται έχει απομονωθεί από το 1930, ενώ η περιεκτικότητά της σε αλκοόλ είναι 8,5%.\nΔώστε πρώτος μία αξιολόγηση “DUVEL 330ml” Ακύρωση απάντησης


Τα παραπανίσια κιλά του Τόλη και το Πάσχα μακριά από την Άντζελα! - Tlife.gr\n28.04.2011 | 16:16\nΤα παραπανίσια κιλά του Τόλη και το Πάσχα μακριά από την Άντζελα!\nΜόνος με παραπανίσια κιλά και σχετικά ατημέλητος, εμφανίστηκε ο Τόλης Βοσκόπουλος σε μανάβικο κοντά στο σπίτι του στη Γλυφάδα.\nΜία από τις σπάνιες εμφανίσεις του έκανε ο διαχρονικός ερμηνευτής. Σύμφωνα με το περιοδικό Ciao, ο μεγάλος σταρ της πίστας, έμεινε τις ημέρες του Πάσχα, μακριά από την οικογένειά του, δηλαδή την κόρη του Μαρία και τη σύζυγό του Άντζελα που βρίσκονταν στην Κέρκυρα ήδη από τις 14 Απριλίου.\nΌπως δήλωσε ο ίδιος στο περιοδικό έμεινε στην Αθήνα επειδή είχε δουλειές. Χαρακτηριστικά είπε: "Η Μαρία είναι ήδη στην Κέρκυρα."\nΚι όταν ρωτήθηκε αν θα βρισκόταν μαζί τους: "Τι θέλετε να μάθετε, νέα και ρωτάτε τέτοια πράγματα; Μην κάντετε τέτοιες πονηρές ερωτήσεις, γιατί εσείς είστε τα... παιδάκια μου. Άστε να δύμε την ομορφιά ποια είναι..."


Μυοσφαιρίνη Ούρων - Διαγνωστικές Εξετάσεις | Διαγνωστική Αθηνών\nURL path: Αρχική σελίδα // Μυοσφαιρίνη Ούρων\nΗ μέτρηση της μυοσφαιρίνης στα ούρα χρησιμοποιείται για την επιβεβαίωση της μυικής βλάβης προερχόμενης από οποιαδήποτε αιτία.\nΗ μυοσφαιρίνη είναι μια πρωτεΐνη παρόμοια με την αιμοσφαιρίνη, περιέχει μόριο αίμης, δεσμεύει το οξυγόνο και βρίσκεται αποκλειστικά στις γραμμωτές και λείες μυϊκές ίνες καθώς και στον καρδιακό μυ. Λειτουργεί ως βραχυπρόθεσμη αποθήκη οξυγόνου. Απελευθερώνεται στο μεσοκυττάριο υγρό, με τα αυξημένα επίπεδα στον ορό να ανιχνεύονται 30-60 λεπτά μετά από έμφραγμα του μυοκαρδίου ή βλάβη σε οποιοδήποτε μυϊκό ιστό. Η μυοσφαιρίνη στον ορό ανιχνεύεται γενικά νωρίτερα από τις κλασσικά καρδιακά ένζυμα (ολική κινάση της κρεατίνης [CPK] ή καρδιακό ισοένζυμο κινάσης της κρεατινίνης [CK-MB]). Επειδή η μυοσφαιρίνη περιέχεται τόσο σε σκελετικούς όσο και στον καρδιακό μυ, δεν χρησιμοποιείται από μόνο της για τη διάγνωση του εμφράγματος του μυοκαρδίου. Οι εξετάσεις που χρησιμοποιούνται σε συνδυασμό με τη μυοσφαιρίνη για το σκοπό αυτό περιλαμβάνουν την τροπονίνη και τη CK-ΜΒ. Η μέτρηση της μυοσφαιρίνης στον ορό δεν είναι απόλυτα ειδική για τη διάγνωση του εμφράγματος του μυοκαρδίου.\nΑυξημένα επίπεδα μυοσφαιρίνης παρατηρούνται επίσης μετά από στηθάγχη, τραύμα στο στήθος, χρήση κοκαΐνης, ατυχήματα ηλεκτροπληξίας, μετά από άσκηση, μετά από ενδομυϊκή ένεση, μυϊκό τραυματισμό οποιουδήποτε τύπου και νεφρική ανεπάρκεια. Εντός 8 ωρών από την έναρξη των συμπτωμάτων, η ειδικότητα είναι μυοσφαιρίνης 98% για οξύ έμφραγμα του μυοκαρδίου, σε αντίθεση με CK-MB η οποία έχει 100% ειδικότητα.\nΟι παθολογικές καταστάσεις που σχετίζονται με μυοσφαιρινουρία περιλαμβάνουν:\nΜυοσφαιρινουρία προοδευτικής μυϊκής πάθησης\nΑύξηση: Οξεία δηλητηρίαση από αλκοόλ με τρομώδες παραλήρημα, μετά από καρδιακή ανάταξη (πιθανή αύξηση), μετά από εγχείρηση ανοικτής καρδιάς, στηθάγχη (πιθανή αύξηση), εγκαύματα (σοβαρά), συμφορητική καρδιακή ανεπάρκεια (πιθανή αύξηση), δερματομυοσίτιδα, αρρυθμία (πιθανή αύξηση), ασθένειες αποθήκευσης γλυκογόνου και λιπιδίων, υπερθερμία, υποθερμία, μυϊκή δυστροφία, έμφραγμα του μυοκαρδίου (αυξημένα επίπεδα ανιχνεύονται 2-3 ώρες μετά το έμφραγμα, κορυφόνονται στις 6-9 ώρες και επιστρέφουν στο βασικό επίπεδο εντός 36 ωρών), πολυμυοσίτιδα, νεφρική ανεπάρκεια, ραβδομυόλυση, σοκ, τραυματισμός σκελετικών μυών ή ακραία άσκηση των μυών, χειρουργικές επεμβάσεις, συστηματικός ερυθηματώδης λύκος (SLE), τραύμα, ιογενής ή βακτηριακή λοίμωξη. Φάρμακα: αιθυλική αλκοόλη (αιθανόλη), στατίνες, θεοφυλλίνη.\nΗ μέτρηση της μυοσφαιρίνης στα ούρα πραγματοποιείται με τη λήψη ενός δείγματος ούρων και μπορεί να γίνει:


Στη Φλώρινα το Ευρωπαϊκό κύπελλο - Onsports.gr\nOnsports Team\t26 Οκτωβρίου 2011, 11:33\nΣτη Φλώρινα το Ευρωπαϊκό κύπελλο\nΤα φώτα της ξιφασκίας στρέφονται και πάλι στη Φλώρινα, για το Ευρωπαϊκό Κύπελλο Εφήβων που θα διεξαχθεί το Σαββατοκύριακο (29-30/10).\nΣτους αγώνες έχουν δηλώσει συμμετοχή 65 αθλητές από 14 χώρες, αριθμός που προεξοφλεί ενδιαφέροντα συναγωνισμό. Η μεγαλύτερη, βέβαια, εκπροσώπηση προέρχεται από ελληνικούς συλλόγους, που θέλουν να επωφεληθούν από την ευκαιρία και να δουν τι μπορούν να καταφέρουν, με “αιχμή του δόρατος” τον Γιώργο Μπουρουλίδη/ Μ. Αλέξανδρος Κορδελιού και τον Δημήτρη Δούδο/ΟΞΙΦ, Νο 1 και Νο 2 αντίστοιχα στην εθνική μας κατάταξη.\nΗ οργανωτική ευθύνη του Ευρωπαϊκού Κυπέλλου Εφήβων U-17 ανήκει στον Όμιλο Ξιφασκίας Φλώρινας, που έχει τη στήριξη της ΕΟΞ.\nΜεγάλος χορηγός των αγώνων είναι η ΔΕΗ, ενώ υπολογίσιμη θεωρείται και η ηθική συνδρομή των αρχών και της τοπικής κοινωνίας.\nΟι αγώνες θα διεξαχθούν στο ΔΑΚ Φλώρινας και θα πάρουν μέρος και τρεις διεθνείς διαιτητές μας (Λυμπερόπουλος, Χατζόπουλος, Γεροσίδερης).\nΤο Σάββατο, 29/10, τα ατομικά (αρχίζουν στις 9.30 το πρωί, για να φτάσουμε στους τελικούς κατά τις 6 το απόγευμα), ενώ την Κυριακή, 30/10, έχουμε τα ομαδικά (έναρξη 9.30 & τελικοί 14.00).\nΑξίζει να σημειωθεί ότι σε ειδική εκδήλωση πριν από τους τελικούς του Σαββάτου, θα γίνουν αγώνες επίδειξης και θα παρουσιαστούν τα αποτελέσματα ανίχνευσης και αξιολόγησης ταλέντων του αναπτυξιακού προγράμματος «Γίνε κι εσύ ένας από τους τρεις σωματοφύλακες», το οποίο σχεδίασε και υλοποίησε ο ΟΞΙΦ για παιδιά ηλικίας 6-9 χρόνων. Στα 15 καλύτερα αγόρια και κορίτσια, που αξιολογήθηκαν από τους προπονητές, θα απονεμηθεί το «βραβείο Ντ’ Αρντανιάν».\n3 λεπτά πριν Λάρισα: Έκπληξη με Μάντζιο!\n16 λεπτά πριν Παναθηναϊκός: Τα εισιτήρια για ΠΑΣ Γιάννινα\n29 λεπτά πριν Ολυμπιακός: Έφτασε Τορίνο (photo)


Πως θα συμμετέχετε στην Ευρωπαϊκή Εβδομάδα Μείωσης Αποβλήτων - Φωνή της Πάρου\nΣυνεδρίαση λιμενικού Ταμείου Πάρου Αντιπάρου στις 5/6/2020\nΗ ομιλία Ροκονίδα στην εκδήλωση κατά των ανεμογεννητριών\nΗ ομιλία του επάρχου Κ. Μπιζά στη συγκέντρωση διαμαρτυρίας κατά των ανεμογεννήτριων\nΠως θα συμμετέχετε στην Ευρωπαϊκή Εβδομάδα Μείωσης Αποβλήτων\nΜε κοινό σύνθημα «Άλλαξε τις συνήθειες σου, μείωσε τα απόβλητά σου»,\nοργανισμοί τοπικής αυτοδιοίκησης, δημόσιες αρχές, ενώσεις, επιχειρήσεις, συλλογικά συστήματα ανακύκλωσης, εκπαιδευτικά ιδρύματα και ευαισθητοποιημένοι πολίτες καλούνται να υποβάλλουν τις αιτήσεις τους για τη συμμετοχή τους στην Ευρωπαϊκή Εβδομάδα Μείωσης Αποβλήτων (16-24 Νοεμβρίου 2019), τη μεγαλύτερη ευρωπαϊκή καμπάνια του είδους.\nΟ Ελληνικός Οργανισμός Ανακύκλωσης (ΕΟΑΝ) είναι ο εθνικός συντονιστής των δράσεων πρόληψης δημιουργίας αποβλήτων που υλοποιούνται μέσω της ευρωπαϊκής πλατφόρμας EWWR (www.ewwr.eu).\nΟι ενδιαφερόμενοι θα πρέπει να οργανώσουν συγκεκριμένη δράση, η οποία θα εστιάζει στο τρίπτυχο «μείωση, επαναχρησιμοποίηση και ανακύκλωση (Reduce, Reuse, Recycle)».\nΣτο πλαίσιο αυτό, μπορούν να διοργανωθούν ημερίδες, εκθέσεις, διαγωνισμοί, ενημερώσεις ή δρώμενα με στόχο την ευαισθητοποίηση και την εκπαίδευση του κοινού για τη μείωση των αποβλήτων. Το διάστημα που θα πρέπει να υλοποιηθεί η δράση είναι μεταξύ 16-24 Νοεμβρίου 2019.\nΣτην ιστοσελίδα www.ewwr.eu μπορείτε να βρείτε μία σειρά ιδεών ή να επιλέξετε τη δική σας, αλλά και να κάνετε την εγγραφή σας έως τις 8 Νοεμβρίου 2019, ακολουθώντας τις οδηγίες. Πέρυσι κατά την Ευρωπαϊκή Εβδομάδα Μείωσης Αποβλήτων υλοποιήθηκαν 14.000 δράσεις. «Ευελπιστούμε στη συμμετοχή σας για ακόμη περισσότερες δράσεις», αναφέρει ο ΕΟΑΝ.\nΟδηγίες για διοργανωτές δράσεων (στα ελληνικά και στα αγγλικά) www.ewwr.eu/actions, καθώς και οι συμμετοχές προηγούμενων ετών και τα βραβεία που δόθηκαν www.ewwr.eu/en/ideas/awards.\nΑνησυχία δικαστών για πληθώρα διατάξεων του περιβαλλοντικού νομοσχεδίου


Φακελάκι: Χειροπέδες σε γιατρό που ζήτησε "φακελάκια" από καρκινοπαθή - RP.news\nΑρχική / TOP - SLIDER / Φακελάκι: Χειροπέδες σε γιατρό που ζήτησε “φακελάκια” από καρκινοπαθή\nΦακελάκι: Χειροπέδες σε γιατρό που ζήτησε “φακελάκια” από καρκινοπαθή\n01/02/2019TOP - SLIDERΕλλάδα\nΣυνελήφθη γιατρός που πήρε “φακελάκια” από καρκινοπαθή, από άνδρες της Διεύθυνσης Εσωτερικών Υποθέσεων μετά από καταγγελία του ασθενή.\nΑπό τη Διεύθυνση Εσωτερικών Υποθέσεων της Ελληνικής Αστυνομίας σχηματίστηκε δικογραφία αυτόφωρης διαδικασίας σε βάρος γιατρού δημόσιου\nνοσοκομείου της Αττικής, για δωροληψία υπαλλήλου κατ’ εξακολούθηση.\nΟ γιατρός που σύμφωνα με τις πληροφορίες έχει ιατρείο στο Κολωνάκι και εργάζεται σε μεγάλο νοσοκομείο φέρεται να ζήτησε 3 φακελάκια από καρκινοπαθή. Σύμφωνα με τα όσα φέρεται να κατήγγειλε ο ασθενής ο γιατρός του ζήτησε το πρώτο φακελάκι τον περασμένο Ιούνιο όποτε και ανέλαβε επέμβαση που έπρεπε να κάνει ασθενής.\nΩστόσο χρειάστηκε και δεύτερη επέμβαση μετά από κάποιο διάστημα καθώς η υγεία του επιδεινώθηκε. Όπως είπε στους αστυνομικούς ο άτυχος άνδρας αναγκάστηκε να δώσει και δεύτερο φακελάκι στον γιατρό.\nΣε μία επίσκεψη που πραγματοποιήσε ο ασθενής στον γιατρό μετά την δεύτερη επέμβαση, εκείνος του μίλησε άσχημα και του τόνισε μάλιστα πως του χρωστάει 600 ευρώ για τη δεύτερη εγχείρηση.\nΟ ασθενής εμφάνισε ακατάσχετη αιμορραγία και έτσι πήγε στο νοσοκομείο όπου εργάζεται ο συγκεκριμένος γιατρός με την συμπεριφορά του επειδή δεν του είχε δώσει το τρίτο φακελάκι να εξοργίζει τον ασθενή όχι μόνο για τον τρόπο μεταχείρισής του, αλλά και για την αδιαφορία του να επιδείξει ενδιαφέρον για το σοβαρό πρόβλημα υγείας που αντιμετωπίζει.\nΗ υπόθεση διερευνήθηκε στο πλαίσιο καταγγελίας ιδιώτη, ενώ η σύλληψη του γιατρού πραγματοποιήθηκε χθες, 31 Ιανουαρίου 2019, κατά τη διάρκεια\nπρογραμματισμένης συνάντησης και μετά την παραλαβή προσημειωμένου χρηματικού ποσού.\nΥπενθυμίζεται, ότι η Διεύθυνση Εσωτερικών Υποθέσεων της Ελληνικής Αστυνομίας είναι αρμόδια για τη διερεύνηση, εξιχνίαση και δίωξη υποθέσεων\nδιαφθοράς, τόσο στο χώρο της Ελληνικής Αστυνομίας, όσο και στον ευρύτερο δημόσιο τομέα.\nΓια καταγγελίες ανάλογων περιστατικών, οι πολίτες μπορούν να επικοινωνούν με τη Διεύθυνση όλο το 24ωρο, στο τηλέφωνο 210 – 8779700 και στο 10301.\nTags : ΓΙΑΤΡΌΣ ΓΙΑΤΡΟΣ ΦΑΚΕΛΑΚΙ ΣΥΛΛΗΨΗ ΓΙΑΤΡΟΥ ΦΑΚΕΛΆΚΙ ΦΑΚΕΛΑΚΙ ΚΑΡΚΙΝΟΠΑΘΗΣ


έλενα αρτζανίδου-helena artzanidou: Μέρα μνήμης!\nΠροδημοσίευση μικρού αποσπάσματος από το διήγημα της Έλενας Αρτζανίδου\n«Σουκ, κόρη σουκ. Θέλω να ελέπω την πατρίδα μ’. Έλενη, σκόσω με, πούλι μ’ λέγωσε»*.\nΗ φωνή της γιαγιάς Μαρίκας, με πέταξε από τον στιγμιαίο ύπνο. Πετάχτηκα και την πρόλαβα πριν κατέβει από το κρεβάτι.\n«Ηρέμησε, γιαγιά και πάρε βαθιά ανάσα», της είπα και αυτή υπάκουσε.\n«Θέλω την πατρίδα μ’ για τελευταία φορά να ελέπω», επέμενε...περισσότερα thinkfree\nΚΑΙ ΤΟ ΕΞΏΦΥΛΛΟ ΤΟΥ ΒΙΒΛΙΟΥ.\nΑναρτήθηκε από ΕΛΕΝΑ ΑΡΤΖΑΝΙΔΟΥ στις 10:17 π.μ.\nΕτικέτες Διήγημα, Ε.Αρτζανίδου, thinkfree. 2016


Solo Femme Γυναικεία Μακριά μπότες Μαύρο καλή πωλήσεις 87608-11-F52/000-01-00\nΑΡΧΙΚΗ > Γυναικεία Παπούτσια > Μακριά μπότες > Solo Femme Γυναικεία Μακριά μπότες Μαύρο καλή πωλήσεις 87608-11-F52/000-01-00\nΤο γυναικείο μοντέλο από Solo Femme. Τα ψηλά παπούτσια προστατεύουν από τον αέρα και το κρύο, είναι φυσικό δέρμα - καστόρι. Στα παπούτσια ενσωματώθηκαν τα τακούνια 7 cm. Στο εσωτερικό των παπουτσιών δέρμα, θερμικό, τσόχα, ύφασμα. Την άνεση στο περπάτημα αυξάνουν οι πάτοι θερμικά, τσόχα. Η σόλα απομονώνει από το κρύο έδαφος, είναι υλικό υψηλής ποιότητας. Τα παπούτσια ταιριάζουν σε διάφορα στυλ του ντυσίματος.\nReebok Γυναικεία Τρεξίματος Ροζ 2018 ζεστού Προϊόντα Solestead Solestead BS9457\nReebok Γυναικεία Αθλητικά Παπούτσια Γκρί Σούπερ μόδα F/S Hi Nbk CN0606


Λεπτομέρειες Συγγραφέα Φρανσουάζ Σαγκάν\nΗ Φρανσουάζ Σαγκάν γεννήθηκε το 1935 στο Καζάρκ της Γαλλίας με το όνομα Φρανσουάζ Κουαρέ. Στην εφηβεία της υπήρξε ατίθασο πνεύμα και εκδιώχθηκε από το καθολικό σχολείο στο οποίο φοιτούσε πριν πάρει απολυτήριο. Γνωρίστηκε με τη Ζυλιέτ Γκρεκό και τον Ζαν Πολ Σαρτρ.\nΣε ηλικία 18 ετών, το 1953, έγραψε μέσα σε επτά εβδομάδες τη νουβέλα «Καλημέρα θλίψη» που κατέθεσε στον εκδότη Ρενέ Ζυλιάρ στο Παρίσι. Το έργο έκανε ρεκόρ πωλήσεων, μεταφράστηκε σε 22 γλώσσες και την έκανε γνωστή σε όλο τον κόσμο. Μεταφέρθηκε στον κινηματογράφο από τον Όττο Πρέμιγκερ με πρωταγωνίστριες την Ντέμπορα Κερ και τη Μιλέν Ντεμονζό. Ακολούθησαν πενήντα περίπου βιβλία, τα περισσότερα μυθιστορήματα, πολλά από τα οποία έγιναν μπεστ σέλερ. Η ίδια υπήρξε διάσημη τόσο για τα έργα όσο και για τον τρόπο ζωής της που ήταν γεμάτος ζωντάνια, καταχρήσεις και απρόοπτα. Η γραφή της είναι ανάλαφρη, κοφτή και διαυγής και ο χειρισμός των θεμάτων της προκλητικός για την εποχή της. Είναι αυτός ακριβώς για τον οποίο ο ακαδημαϊκός κόσμος την αντιμετώπισε με δυσπιστία: σοβαρά θέματα, ενίοτε τραγικά γραμμένα, με τρόπο «ανάλαφρο» στο όριο του αμοραλισμού.\nΠέθανε στην πόλη Ονφλέρ της δυτικής Γαλλίας στις 24 Σεπτεμβρίου 2004. Ο πρώην υπουργός Πολιτισμού της Γαλλίας, Ζακ Λανγκ δήλωσε για τον θάνατό της: «Θρηνούμε τη συγγραφέα που σημάδεψε με το ζωηρό και φλογερό της ταλέντο τη σύγχρονη λογοτεχνία και ενσάρκωσε μέσα στον κόσμο μια Γαλλία της ζωής και της κίνησης».\nΠροβολή όλων των Φρανσουάζ Σαγκάν προϊόντων


Covid-19: Αυξάνονται τα κρούσματα εκτός Κίνας, η αντίδραση Τραμπ | Η Εφημερίδα των Συντακτών\n● Στους 17 οι νεκροί στην γειτονική Ιταλία. Σύμφωνα με την Πολιτική Προστασία, τα κρούσματα αυξήθηκαν από 420 σε 650.\n● Ακόμα δυο ασθενείς στη Βρετανία βρέθηκαν θετικοί στον κορονοϊό, αυξάνοντας τα κρούσματα σε 15. Οι ασθενείς νοσηλεύονται στο Λίβερπουλ και το Λονδίνο. Δυο νέα κρούσματα και στην Ελλάδα.\n● Η Σαουδική Αραβία πήρε μια χωρίς προηγούμενο απόφαση να απαγορεύσει την είσοδο στη χώρα ξένων προσκυνητών στη Μέκκα και τη Μεδίνα, παρότι το Ριάντ δεν έχει αναφέρει ακόμα κανένα κρούσμα.\n● Ο Γάλλος πρόεδρος Εμανουέλ Μακρόν επισκέφθηκε το νοσοκομείο, όπου την Τρίτη το βράδυ καταγράφηκε ο θάνατος του πρώτου Γάλλου πολίτη από την ασθένεια. Προειδοποίησε ότι πρόκειται για κρίση την οποία η χώρα μπορεί να αντιμετωπίσει, τονίζοντας ότι η επιδημία βρίσκεται προ των πυλών. Στη Γαλλία, δυο ασθενείς έχουν πεθάνει και τα επιβεβαιωμένα κρούσματα είναι 18. Ο Μακρόν μεταβαίνει απόψε στη Νάπολι για συνάντηση με τον Ιταλό πρωθυπουργό, ένα ραντεβού που καθυστέρησε λόγω του Covid-19.\n● Μια γυναίκα που εργαζόταν ως ξεναγός στην Ιαπωνία βρέθηκε θετική στον κορονοϊό για δεύτερη φορά και οι ειδικοί αναζητούν το "γιατί". Η κυβέρνηση Αμπε ζήτησε το κλείσιμο όλων των σχολείων και των μουσείων για τουλάχιστον δυο εβδομάδες.\n● Στο Ιράν ο επίσημος απολογισμός πλέον είναι 26 νεκροί, με 106 νέα κρούσματα και 245 ασθενείς συνολικά.\n● Νέα κρούσματα αναφέρθηκαν σε πολλές χώρες, συμπεριλαμβανομένης της Ελβετίας, του Κουβέϊτ, της Ισπανίας, της Εσθονίας, της Δανίας, του Πακιστάν, της Γεωργίας, της Νορβηγίας, της Βόρειας Μακεδονίας, του Ισραήλ και της Ρουμανίας.\n● Εξαιτίας της ταχείας εξάπλωσης του κορονοϊού, που αναμένεται να είχε σημαντική επίπτωση στην παγκόσμια οικονομική ανάπτυξη, το ΔΝΤ προσανατολίζεται να υποβαθμίσει τις προβλέψεις του για την ανάπτυξη. Ενδέχεται να μετατεθούν συνεδριάσεις του, όπως και συνεδριάσεις της Παγκόσμιας Τράπεζας.\n● Στις ΗΠΑ, ο Ντόναλντ Τραμπ προσπάθησε να υποβαθμίσει τον κίνδυνο μετάδοσης του Covid-19 και σε συνέντευξη Τύπου υποστήριξε ότι ο κίνδυνος για τους Αμερικανούς είναι «πολύ χαμηλός», προβλέποντας μάλιστα ότι τα κρούσματα που τώρα είναι 15, μέσα σε λίγες ημέρες θα είναι «μηδενικά». Ωστόσο το Κέντρο Ελέγχου Επιδημιών της χώρας προειδοποίησε ότι οι προσεχείς εβδομάδες και μήνες κρύβουν αβεβαιότητα, προτρέποντας την Ουάσιγκτον να... ξεσκονίσε τα σχέδια έκτακτης ανάγκης που έχει στα συρτάρια της.\nΟ αντιπρόεδρος Μάικ Πένς ορίστηκε ως ο υπεύθυνος συντονιστής για την αντιμετώπιση του Covid-19.\n● Η Αυστραλία παράτεινε την απαγόρευση ταξιδιών στην Κίνα και έθεσε σε λειτουργία το σχέδιο έκτακτων μέτρων, διότι, όπως είπε ο πρωθυπουργός της χώρας Σκοτ Μόρισον «όλα δείχνουν ότι σύντομα θα μπούμε στη φάση της πανδημίας».\nΥπερδιπλασιάστηκαν τα επιβεβαιωμένα κρούσματα στη Γαλλία\nΟ αριθμός των επιβεβαιωμένων κρουσμάτων του νέου κορονοϊού στη Γαλλία υπερδιπλασιάστηκε μέσα σε 24 ώρες, σύμφωνα με τον υπ. Υγείας Ολιβιέ Βεράν, καθώς ο απολογισμός ανερχόταν στις 19.00 τοπική ώρα σε 38 κρούσματα, έναντι 18 που ήταν την Τετάρτη.\nΌπως εξήγησε, ο αριθμός των επιβεβαιωμένων κρουσμάτων σημείωσε «αισθητή αύξηση», η οποία οφείλεται στον εντοπισμό των λεγόμενων «ατόμων επαφής» που συνδέονται με προηγούμενα γνωστά κρούσματα.\nΕξέταση για κορονοϊό σε επιδημιολογικό κέντρο στη Μασσαλία\nΣύμφωνα με τον Γάλλο υπουργό, έρευνες που είναι σε εξέλιξη «μπορούν να εξελίξουν αυτό τον απολογισμό», ενώ ανάμεσα στα νέα κρούσματα που εντοπίστηκαν υπάρχει «μια ομάδα 12 κρουσμάτων» που είχε σχέση με δύο ασθενείς που ταυτοποιήθηκαν στην περιοχή Ουάζ, όχι μακριά από το Παρίσι.\nΓερμανία: Πρόωρα τα συμπεράσματα για φάρμακα\nΣύμφωνα με το Κέντρο Λοιμώξεων Χέλμχολτς, τα φάρμακα που βοηθούν στη αντιμετώπιση της νόσου των πνευμόνων που προκαλείται από τον ιό δεν έχουν ακόμη ερευνηθεί, εντούτοις υπάρχουν ενδείξεις για πιθανές θεραπείες.\nΕλπίδες τρέφουν οι γιατροί για ένα φάρμακο κατά του ιού, το οποίο χρησιμοποιείται, μεταξύ άλλων, για τις λοιμώξεις του Έμπολα (δραστική ουσία Remdesivir) το οποίο πρόκειται να δοκιμαστεί τον Μάρτιο σε σχεδόν 1.000 ασθενείς στην Ασία και σε άλλες χώρες που προσβάλλονται μέτρια ή σοβαρά από τον κορονοϊό.\nΥπάρχουν και άλλα δυνητικά φάρμακα για την αντιμετώπιση του Covid-19. Από την Ταϊλάνδη ανακοινώθηκε ότι ένας συνδυασμός φαρμάκων γρίπης και φαρμάκων για τον HIV βοήθησε μία ασθενή στην οποία χορηγήθηκε από τους γιατρούς το φάρμακο oseltamivir κατά της γρίπης και τα δύο δραστικές ουσίες του HIV (Lopinavir und Ritonavir).\nΩστόσο, ο καθηγητής Ζεράρ Κράουζε, επικεφαλής του τμήματος Επιδημιολογίας του «Ερευνητικού Κέντρου Λοιμώξεων Χέλμχολτς» του Μπράουνσβάικ, εφιστά την προσοχή ώστε να μην καλλιεργούνται υπερβολικές προσδοκίες. «Χρειάζεται χρόνος για να αναπτυχθούν και να χρησιμοποιηθούν τα φάρμακα», είπε στο δημόσιο γερμανικό ραδιόφωνο (Deutschlandfunk).\nΟι αρχές της Βόρειας Ιρλανδίας κατέγραψαν το πρώτο κρούσμα του Covid-19. Ο γιατρός Μάικλ ΜακΜπράιντ είπε στους δημοσιογράφους ότι ο ασθενής είχε ταξιδέψει από την Ιταλία, μέσω Δουβλίνου. Το νέο κρούσμα έρχεται να προστεθεί στα 15 που έχουν επιβεβαιωθεί μέχρι στιγμής στο Ηνωμένο Βασίλειο.\nΚλείνουν οι κατακόμβες του Βατικανού\nΌλες τις αρχαίες κατακόμβες, που συνήθως είναι ανοιχτές για τους τουρίστες, έκλεισε το Βατικανό λόγω της επιδημίας του Covid-19 στην Ιταλία, προκειμένου να προστατευθούν τόσο οι επισκέπτες όσο και οι ξεναγοί που εργάζονται σε περιορισμένους, υπόγειους χώρους.\nΟ Πασκουάλε Ιακομπόνε, εκπρόσωπος της Αγίας Έδρας, εξήγησε στο Reuters ότι η συγκέντρωση επισκεπτών σε μικρούς, στενούς και υγρούς χώρους, όπως είναι οι κατακόμβες, παρέχει τις ιδανικές συνθήκες για την εξάπλωση του ιού.\nΤρίτο κρούσμα επιβεβαιώθηκε στον Λίβανο\nΟ Λίβανος επιβεβαίωσε το τρίτο κρούσμα μετά την άφιξη ενός άνδρα από το Ιράν στις 24 Φεβρουαρίου, ο οποίος βρέθηκε θετικός στον Covid-19, ανακοίνωσε το υπουργείο Υγείας, σύμφωνα με το πρακτορείο ειδήσεων ΝΝΑ.\nΤο Facebook ακυρώνει το συνέδριο\nΤο ετήσιο συνέδριο προγραμματιστών, που επρόκειτο να διεξαχθεί στις αρχές Μαϊού, ακυρώνει το Facebook, λόγω των ολοένα και μεγαλύτερων ανησυχιών σχετικά με την εξάπλωση της επιδημίας.\n«Πρόκειται για μια πολύ δύσκολη απόφαση που λάβαμε, καθώς (το συνέδριο) F8 είναι μια εκδήλωση απίστευτα σημαντική για το Facebook (...), όμως δίνουμε προτεραιότητα στην υγεία των συνεργατών και των εργαζομένων μας» ανακοίνωσε η εταιρεία.\n17 οι νεκροί στην Ιταλία, 650 τα κρούσματα\nΤα κρούσματα πλέον στην Ιταλία ανέρχονται σε 650 και οι νεκροί σε 17, ανακοίνωσε η Ιταλική Πολιτική Προστασία.\nΣτο μεταξύ ο διευθυντής του νοσοκομείου λοιμωδών νόσων Λάτζαρο Σπαλαντσάνι της Ρώμης, Τζουζέπε Ιπόλιτο, έκανε γνωστό ότι η Ιταλία, στο εξής, θα δημοσιοποιεί μόνον πόσα κρούσματα παρουσιάζουν επιπλοκές, και τον αριθμό των νεκρών, όπως προβλέπουν οι ευρωπαϊκές οδηγίες.\nΣε μια προσπάθεια επιστροφής στη συνηθισμένη καθημερινότητα, άνοιξε και πάλι τις πύλες του ο καθεδρικός ναός Ντουόμο του Μιλάνου. Όπως δήλωσε ο δήμαρχος της πόλης, Μπέπε Σάλα, η ιταλική συμπρωτεύουσα πρέπει να αφήσει το γρηγορότερο δυνατό πίσω της, την κατάσταση αυτή εκτάκτου ανάγκης.\nΑπό την μεριά του, ο περιφερειάρχης του Βένετο, Λούκα Τζάια, τόνισε ότι σκοπός του είναι να μπορέσουν να ξανανοίξουν, από την Δευτέρα, τα σχολεία της περιοχής του.\nΚουβέιτ: 43 κρούσματα\nΣτο πλαίσιο αντιμετώπισης του κορονοϊού, η κυβέρνηση του Κουβέιτ ανακοίνωσε ότι τα μαθήματα σε όλα τα στρατιωτικά κολέγια και τις σχολές του Κουβέιτ θα σταματήσουν για δύο εβδομάδες, αρχής γενομένης από την 1η Μαρτίου.\nΌπως μεταδίδει το επίσημο πρακτορείο KUNA, υψηλόβαθμο στέλεχος του υπουργείου Υγείας ανέφερε ότι έχουν καταγραφεί 43 επιβεβαιωμένα κρούσματα της ασθένειας και όλοι οι ασθενείς είναι άνθρωποι που είχαν ταξιδέψει πρόσφατα στο Ιράν.\nH E.E. προσπαθεί να υπολογίσει τις οικονομικές επιπτώσεις\n«Είναι βέβαια ακόμα πολύ νωρίς για να εκτιμηθεί το μέγεθος της πιθανής ζημιάς» είπε ο επίτροπος για την εσωτερική αγορά, Τιερί Μπρετόν, ωστόσο παραδέχθηκε ότι ο τουρισμός ήδη ανησυχεί αφού «οι φίλοι μας οι Κινέζοι δεν έρχονται στην Ευρώπη εδώ και δυο μήνες».\nΣύμφωνα με τον Μπρετόν, οι προμηθευτές που εξαρτώνται από τις κινεζικές πρώτες ύλες- συμπεριλαμβανομένων των αυτοκινητοβιομηχανιών, τον φαρμακευτικών εταιρειών, των ηλεκτρονικών, αλλά και της βιομηχανίας παιχνιδιών - ήδη νιώθουν το πρόβλημα, αφού εξαρτώνται από την Κίνα, αλλά εάν το πρόβλημα συνεχιστεί, είπε, η Ε.Ε. θα είναι στο πλευρό τους.\nΒεβαίως, επειδή είναι ακόμα «πολύ νωρίς» το επίτροπος, που μίλησε στους δημοσιογράφους μετά από τη συνάντηση των υπουργών Οικονομίας της Ενωσης, δεν ήταν σε θέση να πει τι είδους μέτρα θα ληφθούν. «Προς το παρόν», κατέληξε, «αναλύουμε την κατάσταση».\nΑξιωματούχοι στις Βρυξέλλες τόνιζαν ότι η Ε.Ε. είναι επαρκώς προετοιμασμένη και παρά το γεγονός ότι μπορεί να υπάρξουν κι άλλες εστίες πλην της Ιταλίας, θεωρούν ότι ο κίνδυνος «μέτριος», λόγω της ικανότητας των χωρών-μελών να αντιδράσουν.\nΈξι τα κρούσματα στην Ελβετία\nΔύο ακόμη ασθενείς στο καντόνι του Άαργκαου εντόπισαν οι τοπικές αρχές αυξάνοντας τον αριθμό των επιβεβαιωμένων κρουσμάτων στους 6.\nΜια γυναίκα ηλικίας περίπου 30 ετών νοσηλεύεται στη Ζυρίχη, καθώς βρέθηκε θετική στον Covid-19, ενώ στο Άαργκαου, ένας 26χρονος άνδρας έχει τεθεί σε απομόνωση. Και οι δύο ασθενείς είχαν ταξιδέψει στη βόρεια Ιταλία την περασμένη εβδομάδα.\nΜέτρα ανακοίνωσε η γερμανική κυβέρνηση\nΟι δύο υπουργοί, επικεφαλής του κυβερνητικού επιτελείου για την διαχείριση της κρίσης του Covid-19, προειδοποίησαν σε κοινή συνέντευξη Τύπου ότι «η επιδημία θα εξαπλωθεί» και ζήτησαν από τους πολίτες να βρίσκονται σε εγρήγορση και να συνεργάζονται με τις αρχές. Αυτή τη στιγμή στη Γερμανία νοσηλεύονται με τον ιό 14 άτομα, ενώ 240 βρίσκονται σε καραντίνα.\nΜεταξύ των μέτρων ελέγχου της επιδημίας είναι η καταγραφή των στοιχείων των επιβατών με «κάρτες αποβίβασης», από τρένα, λεωφορεία, αεροπλάνα και πλοία, προκειμένου να ελεγχθεί σε κάποιο βαθμό η μετάδοση του ιού. Στόχος είναι επίσης οι εταιρίες σιδηροδρόμων και λεωφορείων να λάβουν τα κατάλληλα μέτρα - οι αεροπορικές και ναυτιλιακές εταιρίες το κάνουν ήδη - στην διασυνοριακή κυκλοφορία, αν και, όπως διευκρίνισε, δεν υπάρχει για αυτό νομική βάση.\nΟι ευρωπαϊκές χώρες συντονίζονται διαβεβαιώνει ο Μακρόν\nΟι ευρωπαϊκές χώρες λαμβάνουν η καθεμία μέτρα για την καταπολέμηση του νέου κορονοϊού «σε πολύ στενό συντονισμό» μεταξύ τους, δήλωσε ο πρόεδρος της Γαλλίας στο περιθώριο της ιταλογαλλικής συνόδου στη Νάπολη.\n«Είναι σημαντικό να δείξουμε ότι λαμβάνονται υγειονομικά μέτρα από την κάθε χώρα, σε στενό ευρωπαϊκό συντονισμό», είπε ο Εμανουέλ Μακρόν υπενθυμίζοντας ότι οι υπουργοί Υγείας των χωρών-μελών της Ε.Ε. συνεδρίασαν χθες στη Ρώμη.\n«Εξακολουθούμε να λαμβάνουμε αποφάσεις με βάση αυτά που μας λένε οι επιστήμονες και οι γιατροί», πρόσθεσε έχοντας στο πλευρό του τον Τζουζέπε Κόντε, πρωθυπουργό της Ιταλίας η οποία όπως και η Γαλλία έχει πληγεί από την επιδημία.\nΤο ΔΝΤ ενδέχεται να υποβαθμίσει τις προβλέψεις για την παγκόσμια ανάπτυξη\nΕξαιτίας της ταχείας εξάπλωσης του κορονοϊού, που αναμένεται να είχε σημαντική επίπτωση στην παγκόσμια οικονομική ανάπτυξη, το ΔΝΤ προσανατολίζεται να υποβαθμίσει τις προβλέψεις του για την ανάπτυξη.\nΣύμφωνα με τον Τζέρι Ράις, εκπρόσωπό του Ταμείου, οι ιός «σαφέστατα πρόκειται να έχει επιπτώσεις στην ανάπτυξη».\nΑν και δεν έδωσε περισσότερες λεπτομέρειες, τόνισε ότι αναμένεται σύντομα απόφαση για τις συνέπειες της επιδημίας του κορονοϊού και στις συνεδριάσεις του ΔΝΤ και της Παγκόσμιας Τράπεζας τον Απρίλιο.\nΠέφτει, πέφτει το πετρέλαιο\nΣχεδόν 3% μειώθηκε η τιμή του βαρελιού του μαύρου χρυσού, συνεχίζοντας την κατηφορική του πορεία για πέμπτη ημέρα σήμερα και φθάνοντας στο χαμηλότερο σημείο από τον Ιανουάριο του 2019. Ο φόβος της πανδημίας εντείνει τις ανησυχίες για επιβράδυνση της ανάπτυξης παγκοσμίως και επομένως, μείωση της ζήτησης πετρελαίου.\n«Το πετρέλαιο είναι σε ελεύθερη πτώση» λένε αναλυτές, «καθώς οι παγκόσμιες προσπάθειες να επιβληθεί καραντίνα θα καταστρέψουν τη ζήτηση τα επόμενα δυο τρίμηνα. Η προσδοκία είναι ότι ο ΟΠΕΚ θα αποφασίσει μεγαλύτερη μείωση της παραγωγής την επόμενη εβδομάδα».\nΤην αεροπορική σύνδεση με το Ιράν περιορίζει η Ρωσία\nΗ Ρωσία από τα μεσάνυχτα της 28ης Φεβρουαρίου θα διακόψει προσωρινά τις κανονικές αεροπορικές πτήσεις, όπως και τις πτήσεις τσάρτερ που πραγματοποιούνται προς το Ιράν και αντίστοιχα τις πτήσεις από το Ιράν προς τη Ρωσία.\nΠτήσεις θα πραγματοποιούν μόνο η ρωσική αεροπορική εταιρεία Aeroflot και η ιρανική Mahan Air, ανακοίνωσε το υπουργείο Μεταφορών της χώρας. Οι πτήσεις θα πραγματοποιούνται μόνο μέσω του τερματικού F του αεροδρομίου Σερεμέτιεβο της Μόσχας.\nΚλείνουν όλα τα σχολεία στην Ιαπωνία\nΚλειστά θα είναι είναι από τη Δευτέρα όλα τα σχολεία, δημοτικά, γυμνάσια και λύκεια, στην Ιαπωνία στο πλαίσιο αποτροπής μετάδοσης μετάδοσης του ιού, όπως ανακοίνωσε αποτροπή ο πρωθυπουργός της χώρας, Σίνζο Άμπε.\nΌπως μεταδίδει το BBC, το «λουκέτο», που εκτιμάται ότι θα επηρεάσει 13 εκατομμύρια μαθητές, θα συνεχιστεί μέχρι το τέλος του σχολικού έτους στα τέλη του Μαρτίου, οπότε αρχίζουν οι εαρινές διακοπές\nΟ αριθμός των κρουσμάτων στην Ιαπωνία έχει τώρα ξεπεράσει τα 200, αφού στο νησί Χοκάιντο επιβεβαιώθηκαν 13 νέα κρούσματα, μεταξύ των οποίων και δύο παιδιών κάτω των 10 ετών, σύμφωνα με το κρατικό δίκτυο NHK.\nΣταματούν οι επανεγκαταστάσεις προσφύγων από Ιταλία\nΣύμφωνα με την ιταλική εφημερίδα La Repubblica, η Ιταλία αποφάσισε να μπλοκάρει μέχρι τα τέλη Μαρτίου τις αναχωρήσεις προσφύγων για επανεγκατάσταση σε άλλες χώρες της Ευρωπαϊκής Ένωσης.\nΕπίσης, η Ρώμη δεν θα δέχεται ούτε επιστροφές προσφύγων από άλλες ευρωπαϊκές χώρες όπως η Γερμανία.\nΨάχνουν την αρχή μετάδοσης του ιού στην Ισπανία\nΝέα κρούσματα του κοροναϊού εντοπίστηκαν σήμερα στην Ισπανία, ένα από τα οποία νοσηλεύεται σε «σοβαρή» κατάσταση.\nΟι ισπανικές αρχές προσπαθούν να ανιχνεύσουν από πού ξεκίνησαν τα πρώτα κρούσματα της νόσου στο ισπανικό έδαφος, όπου συνολικά από την αρχή της επιδημίας έχουν καταγραφεί 17 κρούσματα. Τα 15 από αυτά από το βράδυ της Δευτέρας.\nΜεταξύ των νέων κρουσμάτων, δύο εντοπίσθηκαν στην περιφέρεια της Μαδρίτης, μεταξύ των οποίων ένας άνδρας ηλικίας 77 ετών που είχε και άλλες παθήσεις και «νοσηλεύεται στην εντατική σε σοβαρή κατάσταση».\nΜαδρίτη, Νοσοκομείο Κάρλος ΙΙΙ\n«Η γενική διεύθυνση δημόσιας υγείας δεν αποκλείει το ενδεχόμενο να πρόκειται για τοπική μετάδοση επειδή κανένας απ' αυτούς δεν ταξίδεψε σε ζώνη με κίνδυνο μετάδοσης», όπως η βόρεια Ιταλία, με την οποία συνδέονται σχεδόν όλα τα κρούσματα που καταγράφηκαν τις τελευταίες ημέρες στην Ισπανία.\nΈνα άλλο κρούσμα, ένας 62χρονος από τη Σεβίλλη, σύμφωνα με τις αρχές μολύνθηκε στην Ισπανία. Δήλωσε πως τις τελευταίες εβδομάδες δεν έφυγε από τη χώρα και πως δεν ήρθε σε επαφή με πρόσωπο που είχε μεταβεί σε ζώνη κινδύνου, όπως η βόρεια Ιταλία.\n«Καταβάλλουμε σημαντικές προσπάθειες για να ανακαλύψουμε πώς μολύνθηκε το πρόσωπο αυτό», δήλωσε ο υπουργός Υγείας Σαλβαδόρ Ίγια.\nΘετική στον ιό η αντιπρόεδρος του Ιράν\nΗ πρώτη γυναίκα αντιπρόεδρος κυβέρνησης στο Ιράν, αρμόδια για θέματα γυναικών και οικογένειας, η Μασουμέχ Εμπντεκάρ και ακόμα ένα μέλος της ιρανικής Βουλής είναι θετικοί στον Covid-19, όπως μεταδίδουν τοπικά μέσα ενημέρωσης.\nΗ Τεχεράνη ανακοίνωσε ότι ένα ακόμα φορτίο με τεστ που ανιχνεύουν τον ιό θα φθάσει από την Κίνα αύριο, πράγμα που μπορεί να οδηγήσει και σε αύξηση του αριθμού των κρουσμάτων.\nΤο Ισραήλ απαγόρευσε την είσοδο σε 56 Ιταλούς\nΤο Ισραήλ απαγόρευσε σήμερα την είσοδο στη χώρα σε 56 Ιταλούς τουρίστες που είχαν ταξιδέψει με πτήσεις από το Μιλάνο, τη Βενετία και τη Ρώμη. Θα επιστρέψουν στην Ιταλία.\n«Δεν είχαμε άλλη λύση, ο κορονοϊός έχει διαδοθεί στην Ιταλία», ανέφεραν οι αρχές του Ισραήλ, σύμφωνα με την ιταλική εφημερίδα La Repubblica.\nΑσθενής και ο Ποντίφικας\nΟ Πάπας Φραγκίσκος ματαίωσε σήμερα λειτουργία στη Ρώμη λόγω μιας «ελαφράς αδιαθεσίας», είπε ο εκπρόσωπος του Βατικανού. Μεγάλη Τετάρτη χθες των Καθολικών και ο Πάπας εμφάνισε κάποια συμπτώματα, όπως βήχα, συνάχι και βραχνάδα στη φωνή, συμπτώματα όμως που δεν σχετίζονται συνήθως με τον Conid-19. Μέχρι τώρα δεν έχει καταγραφεί κρούσμα στη Ρώμη.\nΗ Ιταλία προσπαθεί να υποβαθμίσει τη σοβαρότητα της κατάστασης εντός των συνόρων της, λίγες ώρες μετά την αύξηση του αριθμού των νεκρών στους 14. «Η επιδημία της παραπλανητικής πληροφόρησης θα προκαλέσει τη μεγαλύτερη ζημιά στην Ιταλία από τον κίνδυνο της επιδημίας, που προς το παρόν έχει επηρρεάσει μόνο το 1% του πληθυσμού», δήλωσε ο υπουργός Εξωτερικών Λουίτζι ντι Μάιο, την ώρα που φουντώνουν οι φήμες για το ενδεχόμενο σχηματισμού κυβέρνησης εθνικής ενότητας για να αντιμετωπιστεί η κρίση.\nΣημερα ο επικεφαλής της ξενοφοβικής Λέγκας, Ματέο Σαλβίνι συναντήθηκε με τον πρόεδρο της Ιταλικής Δημοκρατίας, Σέρτζιο Ματαρέλα στη Ρώμη, προκειμένου, όπως είπε ο ίδιος, να συζητήσουν τις επιπτώσεις του κορονοϊού στην οικονομία και τους πολίτες.\nΠριν τη συνάντηση άφησε να εννοηθεί ότι δεν είναι αρνητικός σε μια κυβέρνηση ενότητας, με την προϋπόθεση ότι δεν θα είναι πρωθυπουργός ο Τζιουζέπε Κόντε. «Θέλουμε να ανακάμψει η Ιταλία", είπε, "νκαι με τον Κόντε δεν πρόκειται να τα καταφέρει».\nΑπό την πλευρά του ο Ιταλός πρωθυπουργός απέρριψε ένα τέτοιο σενάριο δηλώνοντας ότι η χώρα του έχει ήδη μια «ενωμένη κυβέρνηση». Η οικονομία της Ιταλίας προβλέπεται να πέσει για τέταρτη φορά μέσα σε 12 χρόνια, σε ύφεση, με τις επιχειρήσεις και τις αλυσίδες εφοδιασμού στον πλούσιο βορρά να προετοιμάζονται να καταγράψουν σημαντικές οικονομικές απώλειες.\nΕκτός Κίνας η μεγάλη ανησυχία πλέον [πίνακες]\n«Η μεγάλη ανησυχία μας είναι πλέον ο υπόλοιπος κόσμος, εκτός Κίνας», δήλωσε ο γενικός διευθυντής του ΠΟΥ, καθώς για δεύτερη συνεχόμενη ημέρα ο αριθμός των κρουσμάτων που αναφέρθηκαν εκτός Κίνας ήταν μεγαλύτερος από αυτόν εντός της χώρας.\nΣύμφωνα με τον ΠΟΥ, η Κίνα έχει αναφέρει 48.630 κρούσματα και 2.747 θανάτους, ενώ εκτός Κίνας έχουν καταγραφεί 3.474 περιπτώσεις σε 44 χώρες με 54 θανάτους.\nΙταλία: Την παραίτηση της κυβέρνησης Κόντε ζητάει ο Σαλβίνι\nΝα παραιτηθεί ο Τζουζέπε Κόντε, ζήτησε ο γραμματέας της Λέγκα, που συναντήθηκε στο Μέγαρο Κυρηνάλιο με τον Ιταλό πρόεδρο της Δημοκρατίας Σέρτζιο Ματαρέλα.\nΌπως μεταδίδει ο ανταποκριτής του ΑΜΠΕ, ο Ματέο Σαλβίνι αναφέρθηκε στη συνολική διαχείριση της κρίσης του κορονοϊού και ζήτησε την παραίτηση του πρωθυπουργού και της κυβέρνησής του. Στόχος του, όπως δήλωσε, ο σχηματισμός μιας κυβέρνησης «εθνικής ενότητας», με διεξαγωγή πρόωρων βουλευτικών εκλογών τον επόμενο Οκτώβριο.\nΟι υπόλοιπες δυνάμεις της κεντροδεξιάς συμμαχίας βλέπουν θετικά την πρόταση αυτή, ενώ διατεθειμένος να τη συζητήσει δείχνει και ο προοδευτικός πρώην πρωθυπουργός Ματέο Ρέντσι, αρχηγός του μικρού κόμματος «Ζωντανή Ιταλία».\nΑντιπαραγωγικό το κλείσιμο των συνόρων λένε Ευρωπαίοι εμπειρογνώμονες\nΟι εμπειρογνώμονες των κυβερνήσεων χωρών της Ευρωπαϊκής Ένωσης συμφώνησαν πως η απαγόρευση της κυκλοφορίας μέσω των συνόρων στο εσωτερικό της Ε.Ε. ανθρώπων με συμπτώματα του κορονοϊού θα ήταν αντιπαραγωγική για την αντιμετώπιση του ξεσπάσματος, δήλωσε σήμερα αρμόδιος αξιωματούχος, αλλά πρόσθεσε πως έδωσαν οδηγία να γίνονται «συστηματικοί» έλεγχοι στα εξωτερικά σύνορα.\nΗ απόφαση ελήφθη σε χθεσινή συνάντηση των εμπειρογνωμόνων των ευρωπαϊκών χωρών και θα επανεξετάζεται κάθε εβδομάδα, σύμφωνα με τον ίδιο που πρόσθεσε πως μέτρα καραντίνας γι' αυτούς που έχουν συμπτώματα θεωρούνται πολύ πιο αποτελεσματικά για την αντιμετώπιση της επιδημίας στην Ευρώπη.\n14 οι νεκροί στην Ιταλία\nΆλλοι δύο άνθρωποι υπέκυψαν στην Ιταλία από τον κορονοϊό, ανεβάζοντας τον απολογισμό των νεκρών στη χώρα σε 14, αναφέρεται σε δήλωση που εκδόθηκε σήμερα από την ιταλική υπηρεσία Πολιτικής Προστασίας.\nΟ επικεφαλής της εν λόγω υπηρεσίας, ο Άντζελο Μπορέλι, είχε δηλώσει νωρίτερα στους δημοσιογράφους πως δεν είχε ακόμη επιβεβαιωθεί πως ο κορονοϊός ευθύνεται για τους δύο θανάτους. Ο αριθμός των επιβεβαιωμένων κρουσμάτων αυξήθηκε σε 528, από τα περίπου 420 που είχαν ανακοινωθεί χθες, Τετάρτη, κυρίως στη βόρεια Ιταλία.\nΟ άνδρας είχε επισκεφθεί την Ιταλία πριν από τέσσερις ημέρες και βρέθηκε θετικός στον covid-19 αφού εμφάνισε συμπτώματα, διευκρίνισε το υπουργείο.\nΤον εντοπισμό άλλων δύο κρουσμάτων του κορονοϊού στην Ελλάδα ανακοίνωσαν σήμερα από το υπουργείο Υγείας. Έτσι τα κρούσματα ανέρχονται πια σε τρία. Πρόκειται για το παιδί της πρώτης ασθενούς στη Θεσσαλονίκη και άλλη μια ταξιδιώτισσα.\nΜε απόφαση του υπουργού Υγείας ματαιώνονται όλες οι αποκριάτικες εκδηλώσεις στη χώρα.\nΣετ για τον... κορονοϊό πουλούσαν στο e-bay... 22 «επιχειρηματίες» για 5.000 ευρώ! Το πακέτο περιείχε μάσκα, γάντια και προστατευτικό κάλυμμα τουαλέτας. Ανέλαβαν οι αρχές στο Τορίνο να κλείσουν αυτά τα «μαγαζιά», πραγματοποιώντας δεκάδες εφόδους και κατασχέσεις προϊόντων.\nΟι προσφορές εμφανίστηκαν στο διαδίκτυο τις τελευταίες ημέρες και οι επιτήδειοι θέλησαν να εκμεταλλευτούν την ανησυχία του κόσμου και τις πρώτες ελλείψεις που εμφανίστηκαν στα φαρμακεία. Μόνο η τιμή για τις μάσκες ήταν 1.500 ευρώ αντί για 1,50 που είναι στα φαρμακεία, ενώ πολλές από αυτές δεν ήταν καν οι κατάλληλες για την προστασία από τον κορονοϊό. Η... προσφορά ήταν: πέντε μάσκες για 5.000 ευρώ με δωρεάν μεταφορικά! Οι απατεώνες αντιμετωπίζουν ποινή φυλάκισης έως 2 χρόνια.\nΜέτρα με σεβασμό στους Ασιάτες και χωρίς διακρίσεις ζητά ο ΟΗΕ\nΗ Ύπατη Αρμοστής του ΟΗΕ για τα Ανθρώπινα Δικαιώματα Μισέλ Μπατσελέτ ζήτησε σήμερα οι καραντίνες που επιβάλλονται με στόχο τον περιορισμό της εξάπλωσης της επιδημίας του νέου κορονοϊού να είναι «αναλογικές» με την απειλή και «περιορισμένης διάρκειας», να λαμβάνονται «χωρίς διακρίσεις» και με πλήρη «διαφάνεια» και να σέβονται τα ανθρώπινα δικαιώματα, όπως η ελευθερία της έκφρασης.\nΜιλώντας ενώπιον του Συμβουλίου Ανθρωπίνων Δικαιωμάτων του ΟΗΕ στη Γενεύη, η Μπατσελέτ υπογράμμισε ότι «τα δικαιώματα των ανθρώπων που τίθενται σε καραντίνα θα πρέπει να προστατεύονται».\nΜισέλ Μπατσελέτ (Φωτογραφία Αρχείου)\n«Η επιδημία του κορονοϊού έχει προκαλέσει ένα ανησυχητικό κύμα προκαταλήψεων εναντίον ανθρώπων με καταγωγή από την Κίνα και την ανατολική Ασία. Καλώ τις χώρες να καταβάλουν κάθε προσπάθεια για να αντιμετωπίσουν αυτό και άλλες μορφές διακρίσεων», τόνισε.\nΑπαγόρευση κατανάλωσης κρέατος σκύλου και γάτας προτείνει η Σεντζέν\nΤα φίδια, οι χελώνες και οι βάτραχοι θα αποκλείονται επίσης από τον εγκεκριμένο κατάλογο κρεάτων, μολονότι συνιστούν δημοφιλή πιάτα στον κινεζικό νότο.\nΤο κοινό θα έχει περιθώριο μερικών ημερών για να απαντήσει στο σχέδιο των αρχών της πόλης, σύμφωνα με σχετική ανακοίνωση.\nΤρία νέα κρούσματα στην Ελβετία\nΚλείνουν τον Μάρτιο όλα τα σχολεία στην Ιαπωνία\nΟ Ιάπωνας πρωθυπουργός Σίνζο Άμπε δήλωσε σήμερα ότι η κυβέρνηση θα ζητήσει να κλείσουν όλα τα δημοτικά, γυμνάσια και λύκεια της χώρας, από τις 2 Μαρτίου έως τις εαρινές διακοπές, τυπικά γύρω στα τέλη Μαρτίου.\nΟι δηλώσεις του Άμπε έγιναν σε συνεδρίαση της ομάδας δράσης που έχει συστήσει η κυβέρνηση για τον έλεγχο εξάπλωσης του κορονοϊού.\nΓιαπωνέζος με μάσκα και φόντο το ηφαίστειο Φούτζι.\nΜέχρι στιγμής, οι υγειονομικές αρχές έχουν επιβεβαιώσει σχεδόν 900 κρούσματα, με τα 705 να βρίσκονται στο κρουαζιερόπλοιο Diamond Princess που τελεί σε καραντίνα.\nΗλικιωμένος ο πρώτος ασθενής στη Βιέννη\nΗλικιωμένος, που νοσηλεύεται σε ένα από τα δημοτικά νοσοκομεία της Βιέννης, είναι η πρώτη επιβεβαιωμένη μόλυνση με τον νέο κορονοϊό, όπως ανακοινώθηκε λίγο πριν το μεσημέρι από το γραφείο του δημοτικού συμβούλου Πέτερ Χάκερ, αρμόδιου για θέματα Υγείας στον Δήμο και στο ομόσπονδο κρατίδιο της αυστριακής πρωτεύουσας.\nΕκτός από την προχθεσινή επιβεβαίωση των δύο πρώτων κρουσμάτων κορονοϊού στην Αυστρία, συγκεκριμένα στην πόλη Ίνσμπρουκ σε δύο νεαρούς Ιταλούς, μέχρι σήμερα δεν είχε επιβεβαιωθεί καμία από τις πολλές ύποπτες περιπτώσεις, που είχαν επισημανθεί τα δύο προηγούμενα 24ωρα.\nΜέχρι χθες το απόγευμα, συνολικά 321 άνθρωποι σε όλη την Αυστρία είχαν υποβληθεί σε εξετάσεις για ενδεχόμενη προσβολή τους και για προληπτικούς λόγους έχουν τεθεί σε απομόνωση 23 πρόσωπα.\nΣτη νέα σύσκεψη, σήμερα το απόγευμα, πρόκειται να συμμετάσχουν εκ νέου ο ομοσπονδιακός καγκελάριος Σεμπάστιαν Κουρτς και οι υπουργοί Εσωτερικών Καρλ Νεχάμερ και Υγείας Ρούντολφ Ανσόμπερ, ο οποίος διευκρίνιζε χθες ότι δεν προβλέπεται προληπτικό κλείσιμο σχολείων, νηπιαγωγείων ή παιδικών σταθμών, ενώ το θέμα του Covid-19 συζητείται σήμερα στην αυστριακή Βουλή.\nΚλείνουν τα σχολεία στην Οσακα\nΗ απόφαση των αρχών στη δεύτερη μεγαλύτερη πόλη της Ιαπωνίας , αφορά παιδικούς σταθμούς, νηπιαγωγεία, γυμνάσια και λύκεια, δηλαδή περίπου 500 εκπαιδευτικά ιδρύματα της πόλης. Χθες το ίδιος είχε αποφασίσει το Χοκάιντο και η πόλη Ιτσικάουα στην περιφέρεια Τσίμπα, αυξάνοντας έτσι την πίεση στο γειτονικό Τόκιο να υιοθετήσει τα ίδια μέτρα.\nΣε Ιταλία και Τενερίφη προσβλήθηκαν οι δύο τελευταίοι ασθενείς του ΗΒ\nΔύο νέα κρούσματα του Covid-19 επιβεβαιώθηκαν στο Ηνωμένο Βασίλειο, ανεβάζοντας τον συνολικό αριθμό τους σε 15, ανακοίνωσε σήμερα ο Αρχίατρος της Αγγλίας Κρις Ουίτι.\nΈρευνες στη Σαγκάη για τον εντοπισμό ασθενή που ήρθε από το Ιράν\nΝα εντοπίσουν και να αναγνωρίσουν έναν ασθενή με Covid-19, ο οποίος έφτασε αεροπορικώς, μέσω Ρωσίας, από το Ιράν, προσπαθούν να εντοπίσουν οι αρχές της Σαγκάης.\nΟ ασθενής, που φορούσε μάσκα, διαγνώσθηκε χθες, ότι έχει προσβληθεί από τον νέο κορονοϊό στην πόλη Ζονγκουέι, όπου μετέβη σιδηροδρομικώς.\nΗ Σανγκάη έχει αναφέρει 337 επιβεβαιωμένα κρούσματα και τρεις θανάτους από την Τετάρτη.\nΜεγάλη αύξηση σε μια ημέρα\nΗ κυβέρνηση στη Νότια Κορέα ανακοίνωσε άλλα 171 κρούσματα, ανεβάζοντας τον συνολικό αριθμό σε 505 το τελευταίο 24ωρο. Είναι η μεγαλύτερη αύξηση μέσα σε μια ημέρα στη χώρα, που μετρά τώρα 13 νεκρούς και 1.766 ασθενείς.\n10 νέα κρούσματα του κορονοϊού επιβεβαιώθηκαν από τις αρχές μέσα στο τελευταίο 24ωρο στη Γερμανία, ενώ ύποπτα περιστατικά εξετάζονται στο Βερολίνο και στην Βόρεια Ρηνανία-Βεστφαλία.\nΣύμφωνα με ανακοίνωση του υπουργείου Υγείας της Βόρειας Ρηνανίας-Βεστφαλίας, χθες βράδυ επιβεβαιώθηκε ακόμη ένα περιστατικό, ενώ υπάρχει επίσης ύποπτο κρούσμα, ασθενής που παραμένει για την ώρα στο σπίτι του. Και οι δύο είχαν έρθει σε επαφή με ζευγάρι που νοσηλεύεται από την Τρίτη στο Πανεπιστημιακό Νοσοκομείο του Ντίσελντορφ.\nΆλλα τέσσερα άτομα έχουν μολυνθεί στην Βάδη-Βυρτεμβέργη, ανακοίνωσε η τοπική κυβέρνηση. Οι αρχές εκτιμούν ότι τον ιό μετέδωσε ένας από τους ανθρώπους, ο οποίος είχε επισκεφθεί πρόσφατα την Ιταλία.\nΣτο Βερολίνο, εξετάζεται από χθες μια γυναίκα η οποία παρουσιάστηκε σε νοσοκομείο με συμπτώματα γρίπης, ενώ είχε μόλις επιστρέψει από το Μιλάνο με λεωφορείο. Οι συνεπιβάτες της έχουν ήδη ενημερωθεί σχετικά, από τις αρμόδιες αρχές.\nΝωρίτερα χθες, η αστυνομία της Ρηνανίας-Παλατινάτου είχε σταματήσει τρένο με 70 επιβάτες, καθώς υπήρχε η πληροφορία ότι κάποιος από τους ταξιδιώτες ενδεχομένως είχε μολυνθεί από τον κορονοϊό. Ένας επιβάτης αισθάνθηκε αδιαθεσία και ενημέρωσε σχετικά το προσωπικό του τρένου, πριν μεταφερθεί εσπευσμένα με ασθενοφόρο στο νοσοκομείο για εξετάσεις.\nΣτο μεταξύ, ο υπουργός Υγείας της Γερμανίας Γενς Σπαν δήλωσε ότι η χώρα «βρίσκεται στην αρχή επιδημίας», ενώ η καγκελάριος Άνγκελα Μέρκελ συνομίλησε τηλεφωνικά με τον αυστριακό ομόλογό της Σεμπάστιαν Κουρτς και τον πρωθυπουργό της Ιταλίας Τζουζέπε Κόντε, προκειμένου να συντονίσουν τις ενέργειές τους.\nΣύμφωνα με τον επίσημο απολογισμό των ιρανικών αρχών, 22 είναι τα θύματα του κορονοϊού και 141 τα κρούσματα, μια ημέρα μετά την ανακοίνωση για τους περιορισμούς στα ταξίδια και την αναστολή της προσευχής της Παρασκευής. Ο χάρτης που δημοσιοποίησε το κρατικό πρακτορείο IRNA δείχνει ότι ο ιός έχει μεταδοθεί σε 20 από τις 31 επαρχίες της χώρας.\n— خبرگزاری ایرنا (@IRNA_1313) February 27, 2020\nΑναβάλλουν κοινές στρατιωτικές ασκήσεις ΗΠΑ και Νότια Κορέα\nΗ Νότια Κορέα και οι ΗΠΑ θα αναβάλουν τις κοινές στρατιωτικές τους ασκήσεις μέχρι νεωτέρας, σύμφωνα με αμυντικούς αξιωματούχους στη Σεούλ, μετά τα αυξημένα κρούσματα εξάπλωσης του κορονοϊού στη Νότια Κορέα, καθώς έχουν μολυνθεί στρατιώτες των δύο χωρών.\nΟ αμερικανικός στρατός γνωστοποίησε το πρώτο κρούσμα, σε έναν 23χρονο στρατιώτη στη στρατιωτική βάση Καμπ Κάρολ, που βρίσκεται σε απόσταση 20 χιλιομέτρων από την Νταεγκού, όπου και έχουν αναφερθεί τα περισσότερα από τα 1.766 κρούσματα που έχουν καταγραφεί στη Νότια Κορέα. Μόνο το τελευταίο 24ωρο επιβεβαιώθηκαν 505 νέα περιστατικά. 13 ασθενείς έχουν πεθάνει μέχρι σήμερα.\n«200 μέλη του πληρώματος άρχισαν να αποβιβάζονται σήμερα και αυτή η επιχείρηση θα συνεχιστεί επί αρκετές ημέρες», εξήγησε το υπουργείο Υγείας.\nΤο υπουργείο Υγείας της χώρας επιβεβαίωσε χθες την είδηση ότι η γυναίκα αυτή προσβλήθηκε ξανά από τον covid-19, αφού πήρε εξιτήριο από το νοσοκομείο, σύμφωνα με την εφημερίδα Nikkei.\nΤο υπουργείο Υγείας του Ιράκ ανακοίνωσε ότι κατέγραψε το έκτο κρούσμα μόλυνσης από τον ιό Covid-19, που προκαλεί επιδημία πνευμονίας, διευκρινίζοντας ότι πρόκειται για έναν νεαρό που είχε ταξιδέψει στο Ιράν.\nΕνας νεκρός ανά δύο λεπτά!\nΗΝΩΜΕΝΟ ΒΑΣΙΛΕΙΟ. Στην πιο κρίσιμη φάση της πανδημίας, με περίπου χίλιους νεκρούς σε μία μέρα, ο Μπόρις Τζόνσον νοσηλεύεται με οξυγόνο, ενώ στην κυβέρνησή του επικρατεί ένταση λόγω διχογνωμίας κορυφαίων...


Τα 5 Στάδια του Θρήνου μετά από έναν Χωρισμό - Λίζα Βάρβογλη\nΤα 5 Στάδια του Θρήνου μετά από έναν Χωρισμό\nΑπό Λίζα Βάρβογλη 07 Οκτ 2021 1 Σχόλιο\nΟ χωρισμός είναι μία δύσκολη διαδικασία. Είτε πήρες εσύ την απόφαση να χωρίσεις, είτε σου το ανακοίνωσε ο/η σύντροφός σου, είναι κάτι επίπονο. Ακόμα και το να βγεις από μία άσχημη σχέση μπορεί να είναι περίπλοκο: σου παίρνει χρόνο και ενέργεια μέχρι να πάρεις την τελική απόφαση και να φύγεις οριστικά. Αν σε χώρισε ο/η σύντροφός σου, πάλι είναι δύσκολο να αποδεχτείς τον χωρισμό. Μπορεί να εθελοτυφλούσες και να μην έβλεπες τα σημάδια που έδειχναν ότι κάτι δεν πάει καλά, ή μπορεί να μείωνες τη σημασία τους. Ή μπορεί να ήσουν τόσο ερωτευμένη/ος που θεωρούσες ότι και ο άλλος θα έπρεπε να νιώθει έτσι.\nΟ χωρισμός είναι ένας μικρός θάνατος. Και αυτά είναι τα 5 στάδια του θρήνου που περνάει ένας άνθρωπος όταν χωρίζει.\nΆρνηση, θυμός, διαπραγμάτευση, κατάθλιψη και τέλος αποδοχή είναι τα πέντε στάδια του θρήνου από τον οποίο περνάει ένας άνθρωπος που έχει βρεθεί με μία δύσκολη πραγματικότητα: το τέλος της σχέσης ή του γάμου του. Και αυτά είναι μάλιστα τα ίδια στάδια που περνάει κανείς όταν έχει να αντιμετωπίσει το τέλος, με τη μορφή του τέλους της ζωής σύμφωνα με την Δρα Elizabeth Kubler-Ross.\nΜε το άκουσμα του «χωρίζουμε» το πρώτο που κάνει κανείς είναι να πει «Μα δεν είναι δυνατόν!» ή «Δεν το πιστεύω!». Αυτές και άλλες παρόμοιες φράσεις δείχνουν την άρνηση του ερωτευμένου να συνειδητοποιήσει ότι η σχέση ή ο γάμος του τελειώνει σε αυτό το σημείο. Ακόμα και όταν ο χωρισμός είναι αντικειμενικός, δηλαδή ο/η σύντροφος πήρε τα πράγματά του και έφυγε από το σπίτι, βγήκε το διαζύγιο, κλπ., το ερωτευμένο άτομο μπορεί ακόμα να μην το πιστεύει. Όσο το άτομο αυτό αρνείται να δεχτεί το τέλος της σχέσης του, τόσο πληγώνει τον εαυτό του. Η άρνηση σημαίνει ότι εθελοτυφλεί. Έτσι, μπορεί να προσπαθεί να μαζέψει «αποδείξεις» ότι η σχέση είναι ακόμα καλή και ότι υπάρχει αγάπη, ή να ονειρεύεται το μέλλον μαζί, κλπ. Στη φάση της άρνησης το άτομο παρακολουθεί τα μέσα κοινωνικής δικτύωσης του άλλου για να ψαρέψει πληροφορίες, του/της στέλνει μηνύματα, προσπαθεί να μεταπείσει τον/τη σύντροφο και διατηρεί την ψευδαίσθηση ότι πρόκειται για μία παροδική κρίση και όλα θα τελειώσουν και θα είναι πάλι μέλι-γάλα. Αλλά τελικά η άρνηση μπλοκάρει αυτό το άτομο από το να δει τα πράγματα ρεαλιστικά και να διαχειριστεί την κατάσταση με πρακτικό τρόπο.\nΟ θυμός έχει πολλά πρόσωπα και εκδηλώνεται με διαφορετικούς τρόπους. Μπορεί να νιώθεις θυμό για τον/την πρώην σου και να λες «Γιατί είναι τόσο εγωιστής άνθρωπος;», «Γιατί μου το έκανε αυτό εμένα;». Μπορεί να νιώθεις θυμό για τη ζωή, το σύμπαν, τον Θεό, «Γιατί Θεέ μου με τιμωρείς;», «Ποιος με έχει καταραστεί;», κλπ. Μπορεί πάλι να αισθάνεσαι θυμό για άλλα άτομα ή καταστάσεις που σχετίζονται με τον χωρισμό, όπως θυμό για το τρίτο πρόσωπο, για τους γονείς του/της πρώην, θυμό για το ότι ο/η σύντροφος άλλαξε στην πορεία της σχέσης, ή θυμό για συγγενείς και φίλους που δεν καταλαβαίνουν τον πόνο σου. Πάνω στον θυμό σου υπάρχει περίπτωση να κάνεις πράγματα που δε σε χαρακτηρίζουν και που αργότερα θα τα μετανιώσεις, όπως να λες σε όλον τον κόσμο τι σκάρτος άνθρωπος ήταν ο/η πρώην σου, ή να του/της στέλνεις μηνύματα γεμάτα χολή και μίσος. Ο θυμός όμως είναι τυφλός και είναι σαν δηλητήριο: τον πίνεις εσύ, αλλά ελπίζεις ότι θα ξεκάνεις τον άλλον.\nΗ διαπραγμάτευση συνήθως πάει πακέτο με την άρνηση. Το άτομο σε αυτή τη φάση διαπραγματεύεται και αναζητάει πιθανούς και απίθανους τρόπους για να παραμείνει στη σχέση και να μην έρθει ο χωρισμός. Σε αυτή τη φάση μπορεί να απειλεί τον άλλον, να τον καταριέται, να ξεκινήσει θεραπεία, να αρχίσει να κατηγορεί τον άλλον ότι η συμπεριφορά του είναι καταστροφική για όλους στην οικογένεια, ή ακόμα να έχει μαγική σκέψη και ελπίδα ότι με κάποιον τρόπο θα λυθεί το πρόβλημα και όλα θα γίνουν πάλι όπως πριν. Πολλοί άνθρωποι σε αυτή τη φάση διαπραγματεύονται υποσχόμενοι «θα γίνω καλύτερος άνθρωπος», «δε θα ξαναφωνάξω/ζηλέψω/τσακωθώ με κανέναν», ή δίνουν υποσχέσεις στον/την πρώην ότι θα μεταμορφωθούν στο τέλειο άτομο. Σε αυτή τη φάση είναι πιθανό να προσπαθήσει κανείς να μεταπείσει τον/την πρώην ή να βάλει συγγενείς και φίλους να του μιλήσουν για να του αλλάξουν γνώμη. Επίσης σε αυτή τη φάση μπορεί κανείς να χάσει πολλά χρήματα σε χαρτορίχτρες και μέντιουμ αναζητώντας απαντήσεις, ξόρκια και πρόβλεψη για μελλοντικό σμίξιμο.\nΜε το πέρασμα του χρόνου, που μπορεί να είναι μέρες, εβδομάδες, μήνες ή και περισσότερο, το άτομο συνειδητοποιεί ότι ο χωρισμός είναι πραγματικός. Αντιλαμβάνεται ότι δεν υπάρχει πισωγύρισμα και πως ό,τι και να κάνει δε μπορεί να αλλάξει την έκβαση της σχέσης. Αυτή η συνειδητοποίηση αποτελεί μεγάλο χτύπημα και συνοδεύεται από κατάθλιψη. Η κατάθλιψη, εκτός από τη στεναχώρια και την απώλεια χαράς της ζωής συνοδεύεται και από φυσικά συμπτώματα: δυσκολίες στον ύπνο, υπερφαγία, ή αντίθετα, απώλεια όρεξης, πονοκέφαλοι, υπερβολική κατανάλωση αλκοόλ ή τσιγάρων σε μία προσπάθεια να δώσει κανείς στον εαυτό του ένα «γιατρικό» για να αντέξει τον πόνο του. Η κατάθλιψη συνδέεται με την απαισιόδοξη στάση ζωής και τον αρνητικό τρόπο σκέψης: το άτομο που έχει μείνει μόνο του θεωρεί ότι η ζωή του είναι χάλια, οι προοπτικές άσχημες και το μέλλον δυσοίωνο. Δε μπορεί να δει τίποτα θετικό ή να φανταστεί μία όμορφη για το ίδιο εξέλιξη, όπως πχ, να περνάει ωραία με τους φίλους του ή να βρει μία νέα σχέση.\nΗ πέμπτη φάση του θρήνου και του κύκλου της απώλειας είναι η αποδοχή. Τώρα το άτομο όχι μόνο συνειδητοποιεί την απώλεια του και το ότι ο χωρισμός είναι οριστικός, αλλά αποδέχεται ότι αυτή είναι η νέα του πραγματικότητα. Αποδοχή δε σημαίνει βέβαια ότι του αρέσει η νέα κατάσταση. Έχει όμως τον ρεαλισμό να την δει όπως είναι: ούτε χειρότερη, ούτε καλύτερη. Σε αυτή τη φάση το άτομο αρχίζει να αναζητάει τρόπους να ξαναβρεί γαλήνη και αρμονία στη ζωή του. Φυσικά μπορεί ακόμα να αισθάνεται λύπη, ή να του έρχεται η στεναχώρια κατά κύματα. Όμως αρχίζει μέσα του να αποδέχεται το γεγονός και το ότι θα πρέπει να συνεχίσει με τα νέα δεδομένα.\nΑπό τον Θρήνο στην Κανονικότητα\nΑν λοιπόν έχεις χωρίσει πρόσφατα ή είσαι στη φάση του χωρισμού, καλό είναι να ξέρεις ότι είναι φυσιολογικό να περάσεις από αυτά τα στάδια και να επιτρέψεις στον εαυτό σου να θρηνήσει την απώλεια της σχέσης σου. Γιατί σε τελική δεν χάνεις μόνο τον/τη σύντροφό σου, γκρεμίζονται όλες οι φαντασιώσεις και τα όνειρα που είχες κάνει με αυτό το άτομο, χάνεις το μέλλον σου όπως το φανταζόσουν και το περίμενες. Η εμπειρία του χωρισμού είναι επώδυνη: είναι σαν να στέκεσαι κάπου αμέριμνα και να σου τραβάνε το χαλί κάτω από τα πόδια. Θα πέσεις απότομα και θα χτυπήσεις. Γνωρίζοντας ότι ο χωρισμός είναι δύσκολος και ότι θα περάσεις από διάφορες φάσεις μπορείς να δείξεις λίγη περισσότερη καλοσύνη και κατανόηση στον εαυτό σου. Στη φάση του θρήνου μπορεί να μην έχεις διάθεση για τίποτα, να μη θέλεις να δεις φίλους, να μη βγαίνεις, ή μπορεί να σου βγει με το να δουλεύεις πολύ για να μην το σκέφτεσαι. Μπορείς να αναζητήσεις ανθρώπους να σε στηρίξουν και να αποφασίσεις ότι σταδιακά θα ξεπεράσεις τον χωρισμό και θα κάνεις ένα νέο ξεκίνημα. Γιατί το σίγουρο είναι ότι μπορείς να έχεις μία όμορφη ζωή, ακόμα και μετά από έναν επώδυνο χωρισμό. Και φυσικά αξίζεις να έχεις μία όμορφη ζωή!\nΨάχνεις τη σχέση που σου αξίζει; Να βρεις τον άνθρωπό σου;\nΣτο βιβλίο Σχεσεις: Βρες τον άνθρωπο που ονειρεύεσαι δείχνω µε απλό τρόπο και συγκεκριµένα βήµατα πώς να ξεκινήσεις να γνωρίζεις ανθρώπους και να ξεκινήσεις να βγαίνεις ραντεβού, µέχρι να βρεις το κατάλληλο άτοµο. Μην περιµένεις, κάνε το πρώτο βήµα για να βρεις τη σχέση που σου αξίζει!\nΠώς να Διαχειριστείς την Ανασφάλεια στη Σχέση σου.\n5 Λόγοι για τους Οποίους Μένεις σε Μία Τοξική Σχέση\nΓιατί η Αγάπη Δεν Είναι Πάντα Αρκετή για να Κρατήσει…\n11 Σημάδια που Δείχνουν ότι το Άλλο Άτομο ΔΕΝ Είναι…\nΓιατί οι άνθρωποι δεν παραδέχονται τα λάθη τους και δε…\n7 Μυστικά που μοιράζονται οι Χαρούμενες Οικογένειες\nΓιατί ερωτευόμαστε τους λάθους ανθρώπους;\nΟ/Η ευαγγελια νικα λέει:\n7 Οκτωβρίου, 2021 στις 7:25 πμ\nΠολυ σημαντικα οσα ανακοινωνετε…


PressReader - Kathimerini Greek: 2016-04-30 - Το γαλλικό πολιτικό τοπίο\nΤο γαλλικό πολιτικό τοπίο\nKathimerini Greek - 2016-04-30 - ΚΟΣΜΟΣ - Του ΓΙΩΡΓΟΥ ΠΡΕΒΕΛΑΚΗ* *Ο κ. Γιώργος Πρεβελάκης είναι καθηγητής Γεωπολιτικής στη Σορβόννη (Paris I).\nΕνα χρόνο πριν από τις προεδρικές εκλογές, η Γαλλία έχει συγκεντρώσει αντιφάσεις και προβλήματα τα οποία απειλούν την, υπό άλλες συνθήκες, αυτονόητη υποψηφιότητα του σημερινού προέδρου για επανεκλογή. Ομως, αντίθετα με προγενέστερες εκλογές, δεν έχει εμφανιστεί κάποια πειστική εναλλακτική προσωπικότητα. Το πολιτικό τοπίο είναι ταυτοχρόνως φορτισμένο και ασαφές.\nΗ εκλογή του Φρανσουά Ολάντ υπήρξε προϊόν αντίδρασης της γαλλικής κοινωνίας στις μεταρρυθμιστικές προσπάθειες του προκατόχου του. Ετσι, επί μία τετραετία ο γαλλικός συντηρητισμός συνήδε με την τάση του νέου προέδρου να αντιμετωπίζει τις κρίσεις ως παροδικές ασθένειες. Σήμερα, η αυξημένη ανεργία έχει καταστεί μείζων απειλή· ο Φρανσουά Ολάντ έχει δεσμευθεί να μην επαναθέσει υποψηφιότητα, αν δεν κατορθώσει να τη μειώσει. Εχει συσσωρευθεί ανάγκη για προσλήψεις, η οποία όμως δεν οδηγεί σε θέσεις εργασίας, λόγω της υφισταμένης άκαμπτης νομοθεσίας. Ο πρόεδρος προωθεί μια νέα νομοθεσία η οποία εξασφαλίζει ελαστικότητα στην αγορά εργασίας, καθώς μία, έστω συγκυριακή, μείωση της ανεργίας θα τον ενίσχυε in extremis. Η πρώτη αυτή μεταρρυθμιστική «νεοφιλελεύθερη» πρωτοβουλία λειτούργησε αντιστρόφως: εκτός από τα συνδικάτα, έπειτα από επτά χρόνια, ξαναβγήκαν στους δρόμους φοιτητές και μαθητές. Η μερική κυβερνητική αναδίπλωση, χωρίς να ικανοποιήσει τους διαμαρ-τυρομένους, εξόργισε τους επιχειρηματίες. Η διαμαρτυρία συντηρείται σε καθημερινές ολονύκτιες «αγρυπνίες» στην Place de la République.\nΤο αδιέξοδο δεν περιορίζεται στην οικονομία. Οι τρομοκρατικές φονικές επιθέσεις στους συντάκτες του Charlie Hebdo και, κυρίως, οι τυφλές μαζικές δολοφονίες του Νοεμβρίου αποκάλυψαν έναν εχθρό μέσα στην κοινωνία - αποτέλεσμα της ανομολόγητης αποτυχίας να αφομοιωθεί ένα τμήμα της νεολαίας, το οποίο μυήθηκε στον μουσουλμανικό φανατισμό του ISIS. Η Γαλλία βρέθηκε ανέτοιμη, έκπληκτη, με αδιανόητα μέχρι πρότινος διλήμματα στα οποία σήμερα προστίθεται το προσφυγικό. Για να κατευνάσει την ανήσυχη κοινή γνώμη, η κυβέρνηση υιοθετεί στάσεις και πολιτικές «ακραίες»: παρατεταμένη κατάσταση εκτάκτου ανάγκης· έκπτωση από τη γαλλική ιθαγένεια σε όσους καταδικάζονται για τρομοκρατικές ενέργειες, η οποία τελικά αποσύρθηκε ως αντισυνταγματική· έξωση μεταναστών από το Καλαί· περιορισμένη ποσόστωση ως προς την υποδοχή προσφύγων. Τα μέτρα αυτά προκαλούν έντονες αντιδράσεις στον ευρύτερο χώρο της Αριστεράς· όμως, η σιωπηρή κοινωνική πλειονότητα τα θεωρεί ανεπαρκή. Ο χώρος της Κεντροαριστεράς γνωρίζει εσωτερικές διαιρέσεις, όπως πριν από το ενοποιητικό συνέδριο των Σοσιαλιστών στο Epinay το 1971. Το ήδη υφιστάμενο χάσμα ανάμεσα στην προεδρική και την παραδοσιακή πτέρυγα ευρύνεται. Το πολιτικό έργο του Φρανσουά Μιτεράν καταλύεται.\nΚατά την παρελθούσα τετραετία, για να διατηρήσουν την προοδευτική επίφαση, οι διαδοχικές κυβερνήσεις του προέδρου προώθησαν μερικές θεαματικές εξω-οικονομικές μεταρρυθμίσεις – με συνέπεια, όμως, τη διάσπαση της γαλλικής κοινωνίας. Ο «γάμος για όλους», κοινωνική τομή, δημιούργησε μεγάλες εντάσεις, κυρίως λόγω της επικοινωνιακής του χρήσης. Οι εκπαιδευτικές παρεμβάσεις συρρίκνωσαν την κλασική παιδεία ως «ελιτίστικη», εξοργίζοντας διδάσκοντες, διδασκομένους, διανοουμένους, γονείς.\nΤα τρέχοντα οικονομικά, κοινωνικά και πολιτισμικά προβλήματα, καθώς και οι προκλήσεις από τις ραγδαίες αλλαγές του περιβάλλοντος, επιβάλλουν θαρραλέες μεταρρυθμίσεις· όχι επιδιορθωτικές παρεμβάσεις. Η γαλλική κοινωνία, όμως, διέπεται από τις αντιφάσεις της. Παρά την ανησυχία από την τρομοκρατία, την ανεργία και την υποβάθμιση του γαλλικού διεθνούς και ευρωπαϊκού κύρους, δεν φαίνεται να υποστηρίζει τις αναγκαίες αλλαγές. Διατρέχεται από ρεύματα αμφιβολίας, αμφιθυμίας και νοσταλγίας για το παρελθόν. Ετσι, ένα χρόνο πριν από τις προεδρικές εκλογές, διαγράφονται τρεις κατευθύνσεις.\nΚατ’ αρχάς, μια ενδεχόμενη, αν και μάλλον απίθανη, επανεκλογή του Φρανσουά Ολάντ θα επιβεβαιώσει την αποτελεσματικότητα της ακινησίας. Ούτε, όμως, οι ομήλικοι ιστορικοί αρχηγοί της γαλλικής Δεξιάς πείθουν, επί του παρόντος, ότι αποτολμούν την αναγκαία υπέρβαση. Η ήττα του Νικολά Σαρκοζί λειτουργεί ως τροχοπέδη.\nΔεύτερον, η προοπτική να επικρα-\nΤα τρέχοντα οικονομικά, κοινωνικά και πολιτισμικά προβλήματα επιβάλλουν θαρραλέες μεταρρυθμίσεις, όχι επιδιορθωτικές παρεμβάσεις.\nτήσει το Εθνικό Μέτωπο δεν μπορεί να αποκλειστεί. Κατά τον Γάλλο υπουργό Οικονομίας, «διαθέτουν την ίδια καθαρτική λειτουργία με το Podemos και τον ΣΥΡΙΖΑ», χωρίς φθορά από την ελληνική εμπειρία, καθώς δεν αυτοπροσδιορίζονται ως αριστεροί. Αν δεν επιτύχουν το 2017, αν μεσολαβήσει μια νέα περίοδος στασιμότητας, θα έχουν αυξημένες πιθανότητες το 2022.\nΗ τρίτη κατεύθυνση της Γαλλίας προϋποθέτει την ανάδειξη μιας νέας γενεάς πολιτικών, με συναίσθηση της οικονομικής, τεχνολογικής και γεωπολιτικής πραγματικότητας και με την απαραίτητη ηλικιακή ενέργεια. Την αρχή έκανε ο Emmanuel Macron, o ρηξικέλευθος υπουργός Οικονομίας, εξαγγέλλοντας έναν νέο, υπερβατικό πολιτικό χώρο, εκτός του οροθετημένου. Είτε μέσα από αναδιάρθρωση των υφισταμένων πολιτικών σχηματισμών είτε μετά από μετασχηματισμό του πολιτικού τοπίου, οι σημερινοί «σαραντάρηδες» της γαλλικής πολιτικής θα επιδιώξουν την επανανακάλυψη της Γαλλίας. Δεν γνωρίζουμε αν και πότε θα συμβεί. Ισως προηγηθεί ακόμη μια φάση ακινησίας· ή, έτι χείρον, μια χαοτική κατάρρευση. Η γαλλική Ιστορία βρίθει από διαδοχικές περιόδους στασιμότητας και επαναστάσεων.


«Ρέκβιεμ», του Ρόμπερτ Λούις Στήβενσον: επιστροφή στο σπίτι\nΟ Σκωτσέζος συγγραφέας, Ρόμπερτ Λούις Στήβενσον, που εκτός από τα διαχρονικά δημοφιλή μυθιστορήματά του, έγραψε και ποίηση (πορτραίτο του 1880 περίπου). (Hulton Archive / Getty Images)\nΣε τι χρειαζόμαστε την ποίηση;\nΈνας λευκός τύμβος, που βλέπει τη θάλασσα από ένα βουνό της Σαμόα. Το τελευταίο αναπαυτήριο αυτού που οι ιθαγενείς αποκαλούσαν «Τουσιτάλα», ο Παραμυθάς. Οι νεκροί δεν αφηγούνται ιστορίες, και φυσικά ούτε κι αυτός, που είχε πει τόσες και τόσες για πειρατές, ιππότες και άλλους ηρωικούς μαχητές: ο Ρόμπερτ Λούις Στήβενσον. Αλλά οι ιστορίες του παραμένουν, παρά τη σιωπή που πλανάται χαμογελαστή πάνω από τον τάφο του.\nΠάνω σε αυτό το ιερό μνήμα βρίσκεται μια μπρούντζινη πλάκα, φαγωμένη απ’ τον καιρό, με τους εξής χαρούμενους στίχους:\nΚάτω απ’ τον πλατύ, γεμάτο αστέρια ουρανό\nΣκάψτε τον τάφο μου κι αφήστε με εδώ.\nΧαρούμενα έζησα και με χαρά πεθαίνω,\nΚαι πρόθυμα μονάχος μου κάτω εδώ μπαίνω..\nΑς είναι αυτοί οι στίχοι που για μένανε θα χαραχτούν:\nΑυτός κείται εδώ όπου ήθελε.\nΣτο σπίτι ο ναύτης από τη θάλασσα γυρνά,\nΚι ο κυνηγός στο σπίτι του απ’ τα ψηλά βουνά.*\nΑυτά είναι τα αποχαιρετιστήρια λόγια του Σκωτσέζου παραμυθά. Μετά από τις προσπάθειες μιας ολόκληρης ζωής να αφήσει το κρεβάτι του και να ζήσει τον πόθο του για τη ζωή όπως την επιθυμούσε, αντί να γράφει μόνο γι’ αυτήν, ο Στήβενσον ταξίδεψε στη Σαμόα αναζητώντας ένα κλίμα που θα υποστήριζε την ευαίσθητη υγεία του.\nΚι ήταν σε εκείνο το μέρος όπου – ενώ άνοιγε ένα μπουκάλι κρασί μιλώντας στη σύζυγό του Φάννυ – κατέρρευσε και βρήκε την οριστική ανάπαυση το 1894 σε ηλικία 44 ετών. Έτσι προέκυψε η έκδοση του ποιήματος, που είχε γράψει ως επιτάφιό του, με τον τίτλο «Ρέκβιεμ» – όπως λέγεται στα λατινικά η ανάπαυση.\nΟι επιτύμβιοι στίχοι του Στήβενσον είναι εξίσου ζωηροί με αυτούς που είχε γράψει για τη συλλογή του «Ένας παιδικός κήπος στίχων» («A Child’s Garden of Verses»). Έχουν κάτι από το ατσάλι που λάμπει στο «Νησί των θησαυρών» και κάτι από τη δύναμη που διαπερνά την «Απαγωγή». Έχουν κάτι από το ανθρώπινο παράδοξο, όπως η ιστορία «Δόκτωρ Τζέκυλ και κύριος Χάυντ», και κάτι από την κλιμάκωση του μοιραίου του «Άρχοντα του Μπαλαντρέ». Είναι ένα καλό ποίημα γιατί, όπως πολλές από τις ιστορίες του, μιλά για κάτι καλό.\nΓυρίζοντας στο σπίτι\nΑυτό που κάνει καλό το παραπάνω ποίημα είναι η νοσταλγία του, τόσο στο νόημα όσο και στο αποτέλεσμά του. Όλα τα καλά ποιήματα είναι νοσταλγικά, με την έννοια ότι μας βοηθούν να επιστρέψουμε στην «πατρίδα» μιας αλήθειας – ο νόστος είναι η επιστροφή στο σπίτι, στην πατρίδα.\nΗ καλή ποίηση μας βοηθά να επιστρέψουμε σε ένα μέρος ή άποψη αρμονικά ανάλογη προς την ανθρώπινη φαντασία και σκέψη. Μας βοηθά να επιστρέψουμε στο μέρος όπου ανήκουμε, αλλά απ’ το οποίο έχουμε ξεστρατίσει, χωρίς να έχουμε πολυκαταλάβει πώς, κάνοντας την εμπειρία του ποιήματος ένα είδος νόστου. Αυτός είναι ένας τρόπος να βιώνουμε τη γνώση ποιητικά.\nΗ ιδέα του νόστου ισχύει επίσης και για την κατανόησή μας για τον θάνατο, όταν έρχεται να πάρει κάποιον που έχει ζήσει μια γεμάτη και δημιουργική ζωή. Ο θάνατος για έναν καλό άνθρωπο είναι νοσταλγικός, όσο περίεργο κι αν ακούγεται αυτό. Αυτός ο κόσμος δεν είναι το σπίτι μας. Όλοι είμαστε περαστικοί.\nΠαρά τους ζοφερούς συνειρμούς που φέρνει στο μυαλό μας ο θεριστής, ο θάνατος είναι η ανάπαυση που κέρδισε με την αξία του ο κουρασμένος άνθρωπος. Ο τάφος είναι ένα κρεβάτι. Φυσικά, υπάρχουν πολλές θεολογικές θεωρίες που ισχυρίζονται ότι με τον θάνατος ξεκινά η πραγματική ζωή. Η ζωή είναι κοπιαστική, αλλά όταν οι κόποι μας γίνονται έργα αγάπης, τότε ο θάνατος δεν είναι τίποτα παραπάνω από ένα ανάπαμα – ένα ρέκβιεμ.\nΣτην θαυμάσια βιογραφία που έγραψε για τον Στήβενσον ο Γκ. Κ. Τσέστερτον, αναφέρει:\n«Πέθανε γρήγορα σαν να χτυπήθηκε από βέλος κι ακόμα και πάνω από τον τάφο του αιωρείται ένα κάτι ανώτερης ελαφρότητας με φτερά πουλιού. Το «Χαρούμενα έζησα και με χαρά πεθαίνω» είναι σαν ένα κελάηδισμα που συνεχίζει να ακούγεται αληθινό παρά τις επαναλήψεις, που ανεβαίνει ανάλαφρο σαν τους πυργίσκους του Spyglass Hill και διάφανο σαν κύμα που χορεύει. Διάφορα είδη μιας λεπτής αλλά ανθεκτικής ελαφρότητας και ο θρύλος που έκανε τον τάφο του βουνοκορφή και τον επιτάφιό του τραγούδι».\nΈτσι, μας λέει ο Τσέστερτον, έχει χαραχτεί στην πέτρα η αισιοδοξία του Στήβενσον. Το «Ρέκβιεμ» είναι η στάση και η ανάπαυση που αρμόζει στον ακούραστο παραμυθά της ζωής. Βλέπει τον θάνατο με έναν τρόπο φιλικό και αισιόδοξο – μιλώντας για την ελπίδα της επιστροφής, ξορκίζει τον τρόμο του επέκεινα.\nΑυτό που μας λέει το ποίημα είναι ότι ο άνθρωπος που έζησε καλά τη ζωή του μπορεί να καλωσορίσει τον θάνατο και να τον δει θετικά, σαν μια επιστροφή στο σπίτι. Ίσως να είναι κι έτσι, και ίσως να έπρεπε να γράφεται σε κάθε επιτύμβια στήλη ότι «Χαρούμενα έζησα και με χαρά πεθαίνω».\nΟ Σων Φιτζπάτρικ είναι φιλόλογος στο οικοτροφείο Gregory the Great Academy, στο Elmhurst, Pa. Κείμενά του για την εκπαίδευση, τη λογοτεχνία και τον πολιτισμό έχουν δημοσιευτεί σε πολλά έντυπα, όπως τα Crisis Magazine, Catholic Exchange, και The Imaginative Conservative.\n* “Κάτω απ’ τον πλατύ, τον έναστρο ουρανό\nΣπίτι ο κυνηγός και των βουνών ο εραστής.” 1